text:
DELFT—Polis a detené un sospechoso di 28 aña relashoná ku e tiroteo fatal kaminda kriminal Pronk a fayesé.
E hòmber di Delft a keda detené djarason segun polis. Testigunan ku a mira e tiroteo a bisa ku nan a mira un outo kore bai. E outo aki a keda para riba Insulindeweg pa polis. E sospechoso tabata tras di stur, a keda detené pa interogashon. Pronk (60) di Nootdorp a keda asesiná djamars mainta riba teras di un café den Kalverbos. El a haña reanimashon di personal di ambulans, pero a bin fayesé despues. Pronk a keda kondena na 20 aña kastigu den 1991 relashoná ku asesinato di un komersiante di Rijswijk. El a hui dos biaha ku violensia for di prison kaminda el a sekuestra personal di vigilansia. Kuijpers pa años tabata abogado di Pronk. E tabata di shòk ku e notisia pasobra segun e Pronk pa basta tempu a baha ku penshun.


c: text/html

text:
ORANJESTAD – E dos rivalnan hopi balansa e aña aki a topa otro den final. Den e promer wega Pizza Hut Monsters tabata ganando 3-1 te den bom di 6 inning momento cu Royal Power a rally cu 5 hit consecutivo contra habridor Richinell Matos bon pa 6 careda pa bolter e score y finalmente gana e promer partido di e serie di best out of 5.
Un tremendo ambiente cu bastante publico na cu transmicion en bibo di Bo Guia Deportivo cu nos amigo Amador Oduber a sa di trese hugada pa hugada den diferente hogar aki na Aruba. Royal Power 11 careda, 9 hit, 2 error. Pizza Hut Monsters 5 careda, 8 hit, 5 error. Kelvin Silvania a drenta releva Jair Thompson den di 3 inning ta resulta pitcher ganador. Kelvin ta wordo releva pa Jomark Flanegin den di 6 entrada. Richinell Matos ta resulta pitcher perdedor kende ta ricibi relevo di Michael Fingal den di 6 entrada. Mihor bateadornan pa Royal Power tabata Edward Cannister 1-1, Jair Thompson 3-2 y Eldrick Dijkhoff di 4-2. Pa Pizza Hut Monsters a destaca na plato Derward Ruiz 2-2, Alfred Williams 3-2 y Jonathan Tromp 1-1.
Den 15 minuut despues di promer wega a inicia e di dos portido esta Game 2 di e serie di best out of 5. Royal Power hibando ventaha di 5-3 drentando bom di 7 inning momento cu Jomark Flanegin ta permiti dos base por bola hinkando su mes den problema y Pizza Hut Monsters cu a “refuse” pa entrega ta conecta 3 hit back to back encluyendo un triple den center right di propio lansador Richinell Matos kende asina alogra gana su propio wega lagando Royal Power den tereno 6-5 hasiendo e serie final uno hopi interesante. Pizza Hut Monsters 6 careda, 9 hit, 1 error. Royal Power 5 careda, 8 hit, 2 error. Richinell Matos ta gana y Jomark Flanegin ta bay cas cu e derota. Mihor bateadornan pa Pizza Hut Mosnters a resulta Derward Ruiz di 4-4 kende riba un solo anochi incluyendo e promer wega a bay di 6-6 aparentemente un record, Jonathan Tromp ta bay di 2-1. Pa Royal Power a destaca na bate Gregorie Krosendijk di 3-2, Richard Flanegin di 2-1.
Playoff final door di maltempo a wordo posponi y lo continua diaranson 5 di October cu e promer wega cuminsando pa 7:15pm y di dos wega riba schedule pa 9pm na veld di Kudawecha. Fanaticada jega tereno di Kudawecha diaranson awor bin mira e gran final di campeonato official di Aruba Softball Bond y bin apoya bo equipo preferi.

robotstxt: allowed

filter: keep


text:
ORANJESTAD – Despues di un trajectoria largo di baseball tanto na Aruba como internacional Jerrick Francees, prospecto di Aruba ta hanja su contract...
ORANJESTAD – E bringador di Kickboxing cu ta bringa bou di bandera di Aruba Eyevan Danenberg ta cla pa mira accion diasabra awor dia...
ORANJESTAD – Algun simannan atras pelotero Arubano Brandon Rincones kende ta firma cu e organisacion di Boston Red Sox tabata di bishita na nos...
ORANJESTAD – Durante e siman cu a pasa Fundacion Lotto pa Deporte a haci entrega di uniform nobo na e muchanan di Tiger...
ORANJESTAD – Sport Vereniging Racing Club Aruba a cumpli 84 aña 15 di februari ultimo. Enconecshon cu e aniversario directiva ta organisa...
ORANJESTAD – E fin di siman aki ta tuma lugar na Orlando, Florida e di 10 Anniversario di e “Glass Slipper Challenge.”...
ORANJESTAD – Diasabra ultimo a tuma lugar e di 5 aquathon di e unico club di synchro, di Aruba, Barracudas. E meta principal...
ORANJESTAD – Pitcher profesional Wally Vrolijk ta firma contract pa un temporada cu ekipo di VfB Ulm Falcons di Alemania pa hunga den liga independiente...
ORANJESTAD – E deporte di baseball tin varios hungador di Aruba firma como profesional cu varios ekipo di Major League Baseball. Pero...
ORANJESTAD – Ayeranochi na Staples Center na Los Angeles a tuma lugar e di 67 edicion di e NBA All Star Game,...


text:
Durante e Conferencia di tur hefenan di Polis di Caribe cu a tuma lugar na Aruba, SETAR a presenta su productonan cu e tin den e exposicion cu tabata andando na mes momento.
SETAR a duna splicacion amplio di su camaranan Avigilon, cu ta camaranan di seguridad di alta calidad cu por usa pa tin un mihor seguridad y vista riba cas, negoshi of edificio. Otro producto cu SETAR ta bende ta e radionan di Tetra cu ya Cuerpo Policial di Aruba ta usando.
Ademas di productonan menciona, SETAR tambe a duna informacion di SETAR su Datacenter cu ta bai duna cualkier instancia of negoshi amplio espacio pa warda tur nan dato y informacionnan na un manera hopi safe.
SETAR su accountmanagernan a tuma turno y a duna presentacion y a splica tur esnan cu a pasa na e booth di SETAR locual SETAR tin di ofrece.


text:
Despues di 6 aña di abandono e lo ta bek na Indianenweg
ORANJESTAD (AAN): Den e dianan cu a pasa Minister Lampe a wordo acerca pa varios docente y ex-alumnonan di Colegio Frere Bonifacius pa wordo felicita, pa tin e curashi di tuma e decision, pa trece Colegio Frere Bonifacius bek, na su luga di origen.
Un decision asina, no ta facil, mirando e situacion financiero cu e pais Aruba ta actualmente y despues di 6 aña di abandono, e infrastructura di e scol a bay hopi atras.
Minister Lampe den su capacidad di Minister di Enseñansa a pidi DOW su cooperacion, pa traha un rapport di e situacion real di e edificionan riba tereno di Colegio Frere Bonifacius na Indianenweg.
Den e rapport DOW ta remarca cu ya na aña 2004, nan a haci un prome inspeccion y ya di e tempo ey a constata scheurnan den e murayanan ocasiona pa e fundeshi cu tabata sak.
Tambe a bin constata cu awa di yobida, no por keda hopi riba e suelo pasobra e tera bow di e fundeshi ta satura hopi lihe y cu consecuencia e capacidad di carga di e tera ta empeora.
Den un segundo inspeccion na final di december 2008 a bin constata cu e cantidad di scheurnan a aumenta y esaki ta consecuencia cu e fundeshi a bira instabiel pa motibo di e sakmento.
Na 2012 e scol a muda, pa motibo di aumento di e sakmento y a bin daño den e beton na e edificio mes. Fuera di esey tabata tin diferente plan pa cu e scol, cu nunca a wordo concretisa.
Ultimo DOW a haci algun anotacion cu por a constata na e scol;
- E edificio a wordo invadi y sakea
- E edificio a sufri daño di candela parcialmente
- E scheurnan y sakmento di e pisonan a bira pio
- Pa motibo di corosion e betonnengoot y ringbalknan a wordo exponi y a crea mas scheur
- Tin comehein na cierto local y baño
- No tin bon afloop di awa di yobida cu consecuencia cu e fundesshi ta sigui empeora
A base di e ultimo anotacionan ya menciona, DOW a duna como conseho pa declara e edificio di scol completo como uno peligroso cu posibilidad di derumbe y cu mester wordo demoli. Tambe DOW a conseha pa haci un estudio di e tereno y su subsuelo.
Despues di haya aprobacion di bisdom Wiilemstad y a base di e consehonan di DOW, Minister Lampe conhuntamente cu su colega Minister di Infrastuctura sr. Otmar Oduber a tuma e decision di laga demoli e edificionan y haci su esfuerso, pa trece e scol bek, na Indianenweg.
E idea ta pa construi e scol, a base di e concepto di un “smartschool” y pa esaki Minister Lampe a involucra e expertonan di TNO. Un smartschool ta algo innovativo y cu ta concorda cu ideanan di modernisa nos enseñansa. Nos tin cu cuminsa di aprobecha di tur e desaroyonan cu ta existi den e área di sostenibilidad y aplik’e tambe cerca nos mes y no tin un miho luga pa haci esaki, cu na nos scolnan cu ta creando e fundeshi di nos futuro.
Minister Lampe ta agradeci pa e cooperacion ricibi di tur esnan envolvi, cu ta mucho hopi pa menciona, pero sigur un danki na staff y personal di e scol mes, cu despues di 6 aña di abandono y carga pasenshi porfin ta haya speransa cu e cambio ta na caminda.


text:
Den e siguiente dianan aki Asdrúbal Chávez, e actual Presidente di CITGO, lo bishita Aruba pa atende reunionnan cu Gobierno y cu partnernan den e industria petrolero. Parce cu e ta canando rond cu e idea pa muda henter e operacion y e oficina principal di CITGO for di Houston pa Aruba. Ta trata aki di un compania cu aña pasa a maneha no menos di 38 biyon dollar Mericano.
A nombra Asdrúbal Chávez den e funcion di Presidente di CITGO despues cu Gobierno di Venezuela a laga cera e top di PDVSA y e top di CITGO na November ultimo, acusando nan di corupcion, acepta placa di soborno y ladronicia. Chávez ta ex-Minister di Energia y ta primo di ex-Presidente Hugo Chávez. Te ainda decenas di e top di ambos compania ta cera na Caracas.
Chavez rumbo pa Aruba (atrobe)
Asdrúbal Chávez no ta desconoci cu nos isla pasobra el a pasa dianan di fiesta fin di aña riba nos isla, pero den forma priva cu su famia. Meta di su bishita oficial den e siguiente dianan ainda no ta mucho bon conoci, pero fuentenan cerca di CITGO y PDVSA a sigura nos cu e sancionnan impone dor di Gobierno Mericano tin Gobierno Venezolano bastante disgusta, te cu ta considerando pa muda e “Head-Office” di CITGO for di Houston pa Aruba!
Ta trata aki di un compania hopi grandi, cu ta maneha hopi placa pa aña y cu sin duda lo por comberti den un oportunidad unico pa nos pais y nos economia. Ta evalua pa laga e oficina principal ta aki na Aruba, den porta di Venezuela, pero maneha CITGO na Merca for di Oranjestad. Esey ta trece hopi bentaha pa Venezuela pero tambe e ta un forma pa protesta bek contra e trato cu Merca ta dunando Venezuela, siendo un di e paisnan cu reserva mas grandi di productonan petrolero di mundo.
Lo atende proyecto di rehabilitacion di e refineria
Otro tema cu sigur e Presidente nobo di CITGO lo bay atende ta riba continuacion di trabounan pa cu e proyecto di rehabilitacion di e refineria. A papia hopi di cu lo start pronto y cu lo emplea mas o menos 2 mil trahado, pero e realidad ta otro. Es mas, varios compania di construccion a sali caba for di e industria pasobra ta pagando salario di trahadonan sin cu tin trabou pa nan ainda. Cu e bishita di Asdrúbal Chávez ta spera di por convence pa duna OK pa keda cla cu e proceso di financiamento, cu ta mara na mas control riba e compania di construccion (consorcio) y aproba e plan concreto cu tin awor riba mesa.
Tocante CITGO
CITGO Petroleum Corporation (CITGO) ta funda na aña 1910, ta un compania Mericano pero cu ta pertenece na Venezuela, cu ta transporta y mercadea combustibel di transporte, lubricantenan y productonan industrial petrokimico. E oficina principal di CITGO ta na Houston, Texas. Nan ta specificamente den e industria di gasolin y azeta. Su doño ta CITGO Holding Inc. bou unda e tin no menos di 3400 empleado den servicio directo. Nan tin refineria na Lake Charles, Corpus Christi, Romeoville y awor tambe na Aruba
Tocante CITGO Aruba
CITGO Aruba Refining N.V. ta un compania netamente Arubiano, den un grupo di companianan di operacion cu ta resorta bou di PDV Holding Inc, cu ta un doño indirecto di CITGO Petroleum Corporation y ta un subsidiario di Petroleos de Venezuela S.A. (PDVSA), e compania nacional di petroleo di Republica Bolivariana di Venezuela.


text:
Dwayne ‘The Rock’ Johnson su reaction riba DJ Khaleb su comentario di sexo oral ta bay viral!
‘Ahem…*clearing throat* como hende homber, mi ta sinti mi orguyoso di por mahestra TUR tipo di prestacion. Esaki kisas ta demasiado informacion…Masha trankil mi ta disculpa mi mes for di e post pret aki’, asina Johnson di 46 aña a skibi diadomingo. Su tweet a genera mas di 16mil retweets y mas di 91mil likes. Johnson ta un di e hopi artistanan cu a reacciona riba e comentario cu DJ Khaleb a haci durante di e entrevista na radio den ‘The Breakfast Club’.
E DJ a bisa ‘Un hende muhe mester adora e homber, The King’, e DJ di 42 aña cu ta den un relacion cu casa Nicole Tuck pa 11 aña caba ‘Si abo ta haci tur cos pa bo muhe mi ta sinti cu e muhe mester adora bo. Y un hende homber mester adora su reina’, el a sigui bisa. ‘Pero mi style di adora ta Bo a gusta e cuminda?, Bo gusta e cas cu bo ta biba aden? Bo gusta e pañanan cu mi a cumpra pa bo? Mi ta cuida e famia esey ta mi forma’, E DJ a sigui bisa. Ora cu nan a puntra e si e lo haci sexo oral riba un hende muhe el a contesta cu no, e no ta haci esey.
Khaleb a sigui e intervista bisando cu nunca e lo haci algo asina cu ta e deber di e hende muhe si pa haci e pa su homber y di e forma ey adore, pero cu e no lo haci esaki nunca pa un hende muhe. Y ta net riba esaki The Rock Johnson a contesta via di Twitter.


text:
Iboprufen tin un impacto negativo den e testiculonan di e homber hoben, según un estudio publica dialuna den e revista Proceedings di National Academy of Science. Ora cu bebe Iboprufen de dosis normalmente uza pa atletanan, un grupo chikito di hombernnan hoben a desaroya un condicion hormonal cu generalmente ta cuminsa, si e cuminsa, durante e edad medio. E condicion aki ta relaciona cu un fertilidad reduci.
Advil y Motrin ta dos marca comercial di Iboprufen, un calmante di benta liber, di e companianan Pfizer y Johnson & Johnson.
E investigacion aki ta un desaroyo di e investigacion cu a cuminsa cu hende muhenan na estado, segun Bernard Jegou, co autor y director di e Instituto di Investigacion pa e Salud Ambiental y Ocupacional na Francia, a splica.
Jégou, hunto cu un ekipo di investigacion Frances y Danes, a explora e efectonan cu a bebe cualkier di e tres calmantenan leve cu ta wordo haya tur caminda: aspirin, acetaminofen (conocido tambe como paracetamol y bendi bou di e marca di Tylenol) y Iboprufen.
Su experimentonan anterior publica den varios articulo, a mustra cu ora cu ta bebe un di e calmantenan aki, nan ta afecta e testiculonan di e baby mucha homber.
E testiculo no solamente ta produci sperma, pero tambe testorone, e principal hormoon masculino.
Incluso, e tres medicamentonan aki a aumenta e probablidad di cu e babynan mucha homber ta nace cu malformacion congenito. Di otro banda, dokternan ta recomenda pa muhenan na estado of cu ta duna pecho, semper mester consulta un dokter prome cu e tuma cualkier remedi.
Door cu e ta un remedi antiinflamatorio, no steroide, Iboprufen ta wordo bebi door di atletanan, incluyendo deportistanan Olimpico y hungadonan di futbol profesional, prome cu un wega pa preveni dolor.
Den un estudio realisa cu hombernan di entre 17 cu 34 aña, durante 14 dia, e hormonanan lutenizante, cu ta stimula e testiculo pa produci testorone, a coordina e nivel di iboprufen cu a circula den nan sanger den e periodo ey. Simultaneamente, e proporcion di testorone compara cu e hormoon luteinizante a baha, loke ta representa un señal di testiculonan disfuncional.
A pesar di cu un investigacion nobo ta indica cu Iboprufen ta causa daño na e hormoonnan reproductivo den hombernan hoben y sano, tin posibilidad di cu e tin un efecto negativo mas grandi den hende homber cu fertilidad abao.
Iboprufen ta afecta e fertilidad masculino
Iboprufen tin un impacto negativo den e testiculonan di e homber hoben, según un estudio publica dialuna den e revista Proceedings di National Academy of Science. Ora cu bebe Iboprufen de dosis normalmente uza pa atletanan, un grupo chikito di hombernnan hoben a desaroya un condicion hormonal cu generalmente ta cuminsa, si e cuminsa, durante e edad medio. E condicion aki ta relaciona cu un fertilidad reduci.


text:
Willemstad - Djasabra 4 di mart ultimo, MOVEMENTU PAS a tene su pròme kongreso statutario ku titulo “BAN DUNA KÒRSOU BEK NA PUEBLO”. Den e kongreso aki a eligí sr. Everardus “Efi” van de Meent komo presidente nobo di e movementu polítiko.
E Kongreso a kuminsa djasabra mainta tempran i despues ku a determiná ku tabatin kourum i a duna honor i respet na nos himno nashonal, kongresistanan den un esfera hopi positivo a pasa dor di un programa ekstenso ku a kaba te lat den atardi.
Orador di orden di e kongreso tabata sr. Max Elstak ku a duna un elokuente diskurso ku topiko “Demokrasia: Desaroyo di demokrasia di Kòrsou”. Puntonan ku a resaltá den e diskurso aki i e diskushon depsues tabata e aktual influenshá eksagerá di partidonan polítiko (i e oligarkianan nan tras) den gobernashon di nos pais i e nesisidat pa Kòrsou bira soberano den su mes kas.
Despues di merdia a sigui tratamentu di e prome Manifesto di MOVEMENTU PAS, ku mester bira e kompas ideologiko pa e movementu. E dokumento aki keda a finalisá pa Kongreso i pronto lo keda ratifiká di Konseho di Partido.
Finalmente kongresistanan den un elekshon ku a kana kompletamente konforme statutonan di MOVEMENTU PAS a eligí un direktiva nobo ku ta konsistí di e siguiente personanan:
• Presidente: sr. Efi van de Meent
• Vise Presidente: sra. Riglene Gouverneur-Cristina
• Sekretario General: sra. Anuska Carmelia
• Tesorero: sr. Richenel Martina
• Komisarionan: sra. Ruthmila Martina i sr. Anthony Semeleer
• Lider Polítiko: sr. Charles Cooper
Tambe kongreso a instalá e komishonnan statutario, ku ta Komishon Finansiero konsistí pa srs. Urvin Macaay, Juan Benito Bute i Ashley Isidora. Komishon di Apelashon ku e miembronan sr. Edil Poulina, sra. Angeline Rodriguez i sr. Elvy Doran. I Komishon di Honor, Disiplina i Integridad den kua srs. Edwin Gosepa, Dwigno Puriel i Wilfred Coeriel ta integrá.
Den su prome diskurso komo presidente di e organisashon, sr. van de Meent a subrayá e motibu di fundashon i eksistensha di MOVEMENTU PAS i riba e nesesidat pa miembronan demonstrá militansha pa logra hasi Kòrsou mas patriótiko i lográ e adelanto soshal pa nos komunidat.
MOVEMENTU PAS por mira atras riba un eksitoso kongreso ku a kana kompletamente konforme reglanan di e organisashon. Despues di e parti ofishal di e kongreso, miembronan a keda huntu den un ambiente ameno i mas soshal pa sigui papia riba kambionan polítiko ku mester bini pa duna Kòrsou bek na Pueblo.


text:
Cifranan di stroke ta alarmante na Aruba
ORANJESTAD (AAN): Departamento di Salud a tene nan rueda di prensa semanal unda nan ta enfoca riba topiconan relevante pa concientiza y educa comunidad.
Jurette Croes, vocero di DVG a duna di conoce cu pa esaki ta invita diferente profesional pa elabora riba e temanan aki. E topico di e siman aki ta “Stroke” ya cu ta importante pa tuma accion awo y pa no warda te ora e problema presenta.
Tin factornan di risico conoci manera diabetes, obesidad, presion halto, entre otro y pesey ta importante pa tuma accion tempran.
Dia 29 di October tin e “World Stroke Day” y ta bon pa remarca cu “stroke” ta un atake cerebral cu por sosode cu cualkier persona y na cualkier momento. Stroke a sosode na momento cu e circulacion di sanger pa e cerebro ta wordo blokia ocasionando cu e celnan di e cerebro no ta haya suficiente fluido. Esaki ta trece cune cu e pashent por haya paralisis y tambe por te hasta fayece, Croes a enfatiza.
Pa elabora riba e situacion na Aruba a invita Tracy-Ann Bryan, Neuroverpleegkundige y Ruthmila Odor-Croes, Zorgmanager na Dr. Horacio Oduber Hospital.
Tracy-Ann Bryan a indica cu na Aruba e cifranan di stroke ta hopi alarmante. Si compara 2013 cu 2017, na aña 2013 tabata tin 150 persona cu a haya stroke aki na Aruba. Pa loke ta 2017 e cantidad a subi te 300.
Si compara Aruba cu otro paisnan grandi manera Canada, na Aruba cada 100 mil hende 208 ta haya un stroke. Na Canada, di cada 150 mil hende, 150 ta haya un stroke.
Mundialmente, 5.5 miyon hende ta muri pa aña door di un stroke. 44 miyon ta haya u dis-habilidad. Na Aruba, di e 208 personanan cu haya un stroke, 45 di nan a fayece, Tracy-Ann Bryan a remarca.


text:
Benefisio di Meditashon Trasendental
Investigashon ekstenso a saka ‘fo ku Meditashon Trasendental ta redusí strès i preokupashon ku komo resultado mas pas interior, kreatividat, salú, éksito i felisidat.
Esun téknika simpel aki ta laga bo bai mas ayá di pensamentu i hasi kontakto ku e fuente trasendental profundo di tur energia, kreatividat i inteligensia, desolve strès i enrikesé mente, kurpa, emoshon i relashon.
Pas interior i felisidat
Meditashon Trasendental ta produsí un estado koherente di sosiegu alerto – un estado di pas interior berdadero, pa bo mente i tambe pa bo kurpa. Profundo den bo mente tin un tereno pasífiko di konsiensia puro, bo mes konsiensia lantá den su mes estado di mas trankil. Meditashon Trasendental ta laga bo eksperensiá esaki – sin esfuerso. Pas interior i felisidat
Journal of Clinical Psychology
1989 Nov;45(6):957-974
Alivio di strès
Meditashon Trasendental ta eliminá e efektonan di strès intérnamente i fisiológikamente. Ora praktik'é regular, esaki ta resultá den un perspektiva mas balansá, mas energia i motivashon i un apresio mas profundo di un hende su ambiente. Redusí strès
Kreatividat
E ekpseriensia di sosiegu alerto durante Meditashon Trasendental ta krea e kondishon óptimo pa desplegá bo potensia kompletu pa inteligensia i kreatividat máksimo. Konsiensia i kreatividat


text:
Saliña – Diamars mainta den careda di 6:40 polis ta topa cu un pick up gebolter, altura di e dam di Moko.
Tawata trata di un pick up color cora, polisnan a busca rond y no ta topa cu e chauffeur.
Segun e agentenan por a saca afo e momento ey ta cu, e chauffeur posiblemente tawata core cu velocidad halto y lo a dal e auto ariba un sero di santo causando cu e pick up a bolter.
Algun rato cu e agentenan ta na e sitio, e chauffeur a yega y a bisanan cu un cacho lo a crusa su dilanti y esaki a pone perde control y bolter.
Agentenan no a kere e storia mucho.
Aunke e chauffeur tawata tin rascanan na curpa y hasta posiblemente a haya golpi, e no tawata desea atencion medico.


text:
Recientemente director di Asunto Social a bati alarma tocante e situacion social na Aruba. Segun e, Aruba ta den un crisis social serio pa motibo di e falta di maneho durante e ultimo 20 añanan. Cronicamente tin lista di espera di 1-2 aña, falta di personal y di luga ‘safe’ pa cliente. Pero a pesar di e aumento substancial di problema, gobierno a economisa mas o menos 50% riba e presupuesto anual di e organisacionnan social durante e ultimo añanan.
Por mira mesun falta desesperante di placa riba tereno di enseñansa. P’esey tambe Beatrixschool, Julianaschool y Colegio Frère Bonifacius tin basta aña cera como cu no tin placa pa reparacion. Pasobra ta malgasta esey na localidad di emergencia na unda awendia ta ricibi e alumnonan di e scolnan ey. Den tur departamento di gobierno, e falta cronico di placa ta hunga un papel limitativo importante.
Asina mes, e ultimo gabinete di AVP te na ultimo momento prome cu eleccion, a sigui presenta un imagen como sifuera nada serio tawata tuma luga. Segun e partido, Aruba lo por cumpli sin ningun problema na e exigencianan di CAft pa cu presupuesto. Nada tawata mas leu di berdad!
CITGO como ‘solucion’
Por destila masha facil mes for di e aventura cu CITGO con desesperante e situacion financiero di Aruba ta durante e ultimo añanan. Pasobra,¿con mas por splica cu a pone e unico speransa pa e salbacion financiero di Aruba den ponemento den concesion di e masa di hero bieu tur frustia y ya caba completamente deprecia?Esaki a anula den tur sentido e principal slogan y proyecto di show internacional di gabinete di AVP, esta ‘un Aruba berde’! Hasta e Chinonan, cu placa na granel pa cumpra e ultimo cos na tur caminda na mundo, a laga e refineria un banda, a pesar cu e ta un di e poconan na mundo cu por refina e crudo diki Venezolano. Esey ta hopi remarcabel pasobra pa motibo di su problemanan ecologico serio, China tin un prohibicion p’e mes refina e crudo aki, cu cual Venezuela ta paga su debenan enorme na China.
Pero nos gobierno tawata sa miho y a cuminsa negocia cu un compania di estado Venezolano di e pais cu ya caba,sin misericordia,a causa bancarota of problema financiero serio di varios empresa Arubano y Antiano (Tiara Air, Insel Air, Aruba Airlines, hunto cu cantidad di otro empresa di aviacion internacional). A cuminsa e prome negociacionnan cu un persona di cual tawatin basta duda. En berdad, poco despues Husticia Mericano a sentencia e persona aki pa motibo di corupcion na gran escala. Asina mes a sigui negocia, awor cu reemplasante cu recientemente tambe a encarcela pa motibo di corupcion na gran escala. Nan a encabesa un empresa cu ta propiedad di e compania di estado cu ya caba pa basta aña no por cumpli debidamente na su obligacionnan y cu cada bes mas ta den problema mas serio. Atrobe, pa motibo di…corupcion na gran escala! Mientras cu e ultimo añanan internacionalmente ta critica e gobierno di e pais cu ta doño di e compania di estado concerni fuertemente pa motibo di e circunstancianan dictatorial y e corupcion endemico cu a hiba e pueblo di e pais mas rico di mundo na crudo, te na rand di morto pa motibo di hamber. Den e hendenan ey, e empresanan ey y e gobierno ey di e pais ey, e ultimo gabinete di AVP a hinca su mayor speransa pa salba Aruba di un abismo financiero!
Engaño di pueblo
Bou di e circunstancianan aki a spera di pueblo cu e lo sigui kere ciegamente den nan ‘salbadonan’ di gobierno. Indudablemente nan tawatin solamente bon intencion pa nos. Pasobra durante e negociacionnan cu tur e ‘malvadonan Venezolano’, di mes nan tawata y/of a keda puramente moral di mente y nan a defende exclusivamente e interesnan di Aruba. Pues no!
Minimal por a duda di nan experticio di negoshi for di e echo cu varios di nan tambe tawata coresponsabel pa e flasco cu e hedging di WEB. Esey a costa pueblo di Aruba innecesariamente mas o menos Afl. 300 miyon. Nan fayonan moral y riba tereno di negoshi tambe ta sali na cla for di e echo cu bou di tur e circunstancianan ariba menciona a firma un acuerdo ultra secreto pa supuestamente habri e refineria. E deal aki, den caso cu e ta ‘faya’ ta pone un obligacion adicional di minimo Afl. 600 miyon riba lomba di pueblo, cu ya caba ta confronta un debe di biyones cu pago di interes gigantesco pa motibo di mal gobernacion durante decada.
Pues ta parce cu te cu recien, gobernante ainda ta sali for di e punto di bista cu realmente tur hende na Aruba ta completamente kens. Riba dje ta bira cada bes mas cla con leu nan ta dispuesto di bay pa gaña pueblo riba un escala asina grandi y cu consecuencia asina serio. E pregunta ta kico pueblo por haci pa proteha su mes contra actitud asina cu ta parce hasta criminal di parti di su gobierno.
Refleccion
Aunke e gobierno actual ta hunga bunita cu su promesanan pa cu bon gobernacion y integridad, mester warda si di berdad ta transforma e promesanan ey den accion efectivo. Esey ta depende grandemente di e presion di parti di ciudadano riba gobernante. Y por haci esey solamente si tin un bista completo di e manera con realmente a goberna Aruba y e consecuencianan. ¿Ta sigui considera e consecuencianan ey como inevitabel di nos politica di patronchi tradicional? Den caso afirmativo, nos ta sucumbi y ta sigui, manera semper, cu orden di dia cu ta bira cada bes mas desesperante? Of nos ta cuminsa por fin na acepta cu tipo di gobernacion asina ta inaceptabel/criminal y pa nos no sigui comporta nos mes manera lamchi manso? E escogencia entre esakinan ta determina pa gran parti e solucionnan cu nos mes mester aporta pa nos problemanan actual.


text:
Buenos Aires 2018News
Patrick y Maktsaria a cay venci
E duo Naito/Taijima di Japon a gana den e Mixed Doubles
Patrick Sydow di Aruba hunto cu su partner den Mixed Doubles, e tenista Makatsaria (Georgia) a cay venci contra e duo Naito/Taijima di Japon.
E tenista Patrick Sydow a mira accion tres dia tras di otro aki na Buenos Aires den e Weganan Olimpico Hubenil 2018. Diamars e tenista Sydow a hunga e Mixed Doubles hunto cu su partner femenino Makatsaria di e pais Georgia. Mester bisa cu nan contrincantenan di Japon esta Naito y Taijima tabata super bon. E nivel di tennis demostra pa Sydow y Makatsaria tabata uno aceptabel, pero e nivel di e japonesnan tabata formidabel.
Al lo largo Sydow y Makatsaria no ta logra vence e duo Naito y Taijima di Japon unda nan ta perde den dos set 6 – 0 y 6 – 1
Majan Sydow lo hunga e di dos rond cu su partner Nick Hardt di Republica Dominicana den e Men’s Double.


text:
Introduccion
Na aña 2008 e secretario di estado pa enseñansa (despues Minister) Sra. Marja van Bijsterveldt a dicidi di ahusta e asina yama ‘zak/slaag regeling’ pa enseñansa secundario y haci’ e mas riguroso. Den e situacion bieu tawatin e posibilidad pa alumnonan cu tur cifra di examen central (CE) insuficiente, pero cu cifranan halto pa examen di scol (SE) por a slaag. Na October 2009 a anuncia e ahustacionnan na scolnan secundario na Hulanda, y na October 2010 a anuncia cu nan lo introduci’e den dos fase.
Ahustacionnan
E ahustacionnan na Hulanda ta lo siguiente:
(saca for di carta fecha 5 October 2010 di secretario di estado Van Bijsterveldt cu topico ‘Aanscherping van de exameneisen’ dirigi na scolnan secundario na Hulanda)
- Entrante aña escolar 2011-2012 e promedio di tur cifra di examen central (CE) mester ta 5.50 of mas. (CE-regel)
- Entrante aña escolar 2012-2013 ta permiti maximo un ‘5’ den cifra final (promedio di CE y SE) pa materianan matematica, Hulandes y Ingles (kernvakkenregel)
Kico esaki nifica pa Aruba?
Na juli 2012 minister Dowers y Minister Van Bijsterveld a firma un acuerdo na unda ta stipula cu Aruba lo introduci e ahustacion riguroso mas tarda 2016 (mescos cu resto di islanan den Caribe Hulandes). Esaki ta e texto na Hulandes.
“Om de gelijkwaardigheid van de Arubaanse diploma’s te kunnen blijven waarborgen dienen de exameninhoud, de exameneisen en het vakkenpakket van de Arubaanse opleidingen overeen te komen met die van de Nederlandse opleidingen. Aruba zal daarom de aanscherping van de exameneisen – overeenkomstig met de aanscherping in Nederland – uiterlijk invoeren op 1 januari 2016 voor de havo-examens en op 1 januari 2017 voor de vwo-examens.”
Si Aruba kier pa su diplomanan keda ekivalente cu esunnan Hulandes, lo mester introduci e ahustacionnan ariba menciona.
Materia extra pa examen?
Ultimo dianan a circula noticianan eroneo rond, cu e acuerdo aki aparentemente lo nifica cu Aruba lo mester introduci 7 materia pa examen pa havo y 8 pa vwo. Actualmente na tur dos tipo di scol na Aruba ta obligatorio pa tin minimal 6 materia pa examen. Esaki ta hancra den nos leynan, y no di awo pero desde existencia di havo y vwo na nos pais. Un di e motibonan lo ta cu nos muchanan mester mas tempo pa cada materia, mirando e echo cu nos idioma di instruccion no ta nos idioma materno. Si por ehempel un alumno den ‘bovenbouw’ na Hulanda ta haya 3 ora di Hulandes pa siman, aki na Aruba e alumno ta haya 5 ora di Hulandes pa siman. Y asina diferente otro materianan tin mas ora cu esunnan na Hulanda. Esaki ta haci cu e ‘rooster’ di e alumno, eigenlijk no tin mas luga pa pone mas materia sin corta den e ‘lessentabel’. O sea cu e cantidad di oranan pa siman pa cada materia lo mester bira menos, sino e alumno lo haya mas cu 40 ora di les.
Materia extra, algo pa futuro?
Sin duda algun, nos lo kier pa nos muchanan tin mes chens na Hulanda cu esunnan aya. Si es cu pais Aruba kier bay e direccion cu nos diploma ta igual (gelijk) y no mas ekivalente (gelijkwaardig) nos lo mester traha di awo pa por realisa esaki den futuro. Y no solamente djis un materia extra, sino un ‘profielvak’ extra. E manera di djis kies un materia extra (keuzevak of extravak) lo no yuda pa ta igual. Na Aruba nos tin 3 ‘profielvak’ y un of dos ‘keuzevak’. Y esaki tambe ta hancra den ley. O sea cu no por skirbi ningun diploma cu 4 ‘profielvak’. Es mas, na Hulanda e vwo tin un ‘profielvak’ extra y un di dos idioma stranhero banda di Ingles compara cu loke nos tin awo. Por cierto si introduci esaki, lo mester revis’e dia Papiamento bira materia di examen pa havo y vwo.
Si introduci e materia(nan) extra, esaki lo mester tene cuenta cu un asina yama ‘bezemgroep’. Alumnonan cu a keda sinta, of no a slaag, tin un ultimo oportunidad pa haya un diploma estilo bieu. Esaki no ta algo desconoci, e a pasa caba na momento cu Aruba a introduci su ‘profiel-diploma’.
Rekentoets
Loke si ta parce di bira un realidad mas y mas den futuro cercano ta e introduccion di un ‘rekentoets’ como parti di e examen aki na Aruba. Aña escolar 2012-2013 ta e di dos aña cu na Hulanda tin un proyecto piloto di ‘rekentoets’. Den añanan escolar 2013 – 2014 y 2014 – 2015 e alumno na Hulanda mester haya por lo menos un ‘5’ pa e ‘rekentoets’ aki pa e por slaag. Finalmente entrante 2015-2016 e ‘rekentoets’ lo bira parti di e ‘kernvakkenregel’ na Hulanda.
Presupuesto pa enseñansa
Tur e cambionan aki na Hulanda a bay pareu cu un inversion substancial den enseñansa. Aki na Aruba e no por bay otro tampoco. P’esey SIMAR ta urgi Gobierno pa tene cuenta cu cambionan grandi cu ta na caminda y aloca fondonan, pa nos muchanan por sigui gosa di enseñansa di calidad.


text:
Tésis
Un tésis òf disertashon ta manera un buki skibi pa un promovendus ku ta trata un investigashon sientífiko riba un tópiko. E por konsistí di un konhunto di publikashon sientífiko. E promovendus ta hasi su mes investigashon kompletamente independiente. Despues di aprobashon di e promotor i tambe despues di a defendé e tésis, e promovendus ta haña e titulo di doctor.
Hasi un investigashon i pone e resultadonan den un tésis no ta algu fásil. Esaki por dura hopi aña, 4 aña òf mas. Pa skibi un tésis e persona konserní mester tin e titulo di doctorandus.


text:
Un di e berguensanan mas grandi cu ta tumando luga na e momentonan aki cu e gobierno nobo, segun Parlamentario Arthur Dowers, ta e forma di procede di Minister di Husticia, Andin Bikker.
“E ta e berguensa di mas grandi, ya cu e ta pio cu Otmar ya cu el a yama Otmar pa ‘spindokter’ y awo ta sinta den scochi di Otmar.
E meneer Bikker aki, e tempo aya, a traha un video di “bula nan cabes’ pasobra cu nan a bula cabes di su mesun hendenan y awor cu el a bin den Gobierno, a haya e chens pa haci bo mes a bisa cu bo ta contra, e ta haci net lo contrario.
Bikker ta firma carta awor cu Otmar ta traha, anto e ta un hurista, y laga nos ta honesto, un hurista cu tog tin cierto tino, si mira e carta cu nan a firma cu no ta ni klop, e contenido di e carta no ta cuadra, hopi dato stipula den e cartanan aki, no ta ni cuadra cu e personanan cu a ricibi e cartanan aki, pero e ta core firma esaki pasobra Otmar Oduber a bise pa firma esaki.
Un biaha mas ta keda demostra cu henter e desaroyonan aki ta un trampa di persecucion politico y di sacamento di frustracion y nan rabia riba cierto hendenan cu no a sostene nan.
Conferencia Fraccion AVP – Arthur Dowers
Posted by 24ora on Thursday, January 11, 2018
MEP mi por compronde su rabia ta cu el a keda ocho aña for di gobierno y no por a sigui horta placa di pueblo, Otmar mi ta compronde cu e no a haya e hendenan cu el a pensa cu lo a bay cune y no a bay cune, loke ta su sed di vengansa aworaki.
Den caso di Andin Bikker ta totalmente diferente ya cu el a hiba un lucha contra di Minister Oduber den banki di oposicion pa 7 aña largo y awor ta mustra di ta un marioneta di e mesun persona aki, yudando e pa ehecuta su plan di persecucion.
Dios ta grandi y ‘what goes around, comes around’ kiermen ta cuestion hiba e bataya den Corte pa esunnan cu kier bay Corte pero tin algun hende a bisa mi caba cu nan no kier sigui traha pa gobierno ya cu nan no kier wordo persigui, pero por bisa cu e hendenan cu ta trahando , ta hendenan cu ta haci un bon trabou.
Mi mes a laga un par di hende na dos departamento y un di e departamento, nan a manda kita tur hende cu ta Guarda nos Costa y nan mes ta bisa cu un di e problemanan mas grandi di e pais aki, ta ilegalidad. Nos a hiba un lucha tenaz contra esunnan cu ta keda ilegal riba nos pais, no cu nan ta bin den forma clandestino pero ta drenta y ta dicidi di keda.
Esey ta un situacion cu ta hopi dificil pa lucha contra di esaki caminda aña pasa a wordo saca den prome mita di aña 400 y pa fin di aña lo mester a saca 800.
E aña prome tabata 600 y e aña prome casi 800 y esey ta e lucha cu mester wordo hiba pa saca e hendenan aki pa nan no influencia bo economia den forma negativo, anto net eynan a dicidi di kita e trahadonan ey.
Awor mi ta puntra mi mes, kico e hendenan aki a hacibo? Di con bo ta stempel e hendenan aki como hendenan politicamente nombra y di con bo ta gaña pueblo cu si ta hendenan cu despues di e periodo demisionario a wordo nombra.
Tin hende a wordo nombra na mei, na juni y algun na april y nan no tin nada di haber cu e periodo demisionario y e unico cos cu bo ta culpa e hendenan aki, ta cu nan ta AVP pero tin hende di MEP tambe y di POR tambe cu no a wordo manda cas.
E ora nos tin cu puntra nos mes ta ki tipo di pais y ki tipo di husticia nos ta bibando aden pero manera mi a mustra anteriormente, ‘what goes around, comes around,” Parlamentario Arthur Dowers a declara.


text:
Departamento di Impuesto tin diferente plannan riba infrastructura rond di nan edificio parti pafo cu a palabra cu esnan concerni pa yega na algún cambio nan.
Directora di Departamento di Impuesto, Luenne Gomez-Pieters ta bay un tiki den historia, relatando cu nan a drenta den e edificio actual na 2008.
Antes nan tabata ubica den Paardenbaaistraat, caminda cu DIMAS ta situa actualmente.
E edificio actual, e departamento ta huur for di SOGA desde e aña ya menciona. Awo cu nan tin 10 aña den e edificio, tin cierto cosnan cu a mira cu mester bin mehoracion den nan. A sinta den un manera masha profesional na mesa cu SOGA, caminda cu a vocifera algun punto di atencion caminda cu ta mira cu tin espacio pa mehoracion, no solamente pa e accesibilidad pa e clientenan pero tambe pa e personal di Departamento di Impuesto.
Si mira e parkeerplaats cu tin pa loke ta personal, na 2008 caba tabata un punto di atencion cu e parkeervaken tabata mucho chikito. Esakinan lo mester wordo amplia. Nan ta bezig hunto cu SOGA pa mira si por pinta esaki di nobo. Tambe a bin ta haya feedback di clientenan cu tin mester di un handicap parkingspot, cu no tin esaki disponibel. Si tin casonan caminda cu lo mester haci uzo di e servicio di ambulance, ora cu un cliente of empleado bira malo of tin un dril pa loke ta ontruiming di e edificio of si tin un calamidad, caminda cu brandweer, polis y tambe ambulance lo mester ta presente no tin un luga actualmente special pa e truck y autonan grandi aki pasa y/of para.
Un otro punto di atencion ta e falta di un zebrapad pa peaton y tambe un borchi dilanti di e edificio cu ta prohibi e autonan pa para net dilanti di e edificio. Esaki ta forma un peliger durante etemporada cu ta hopi druk y mester entrega formulario y/of haci pago. Autonan ta para dilanti di e edificio y ta stroba e fluho di trafico y consecuentemente por tin accidente nan cu por sosode.
Mester mas luga
Tin mester mas luga pa parkeer pa por absorba e fluho di cliente cu ta bin haci nan pago nan di impuesto na Departamento di Impuesto. Por mira cu ora cu tin deadline pa paga impuesto tin varios incidente cu a pasa y por a pasa pa motibo di falta di espacio. Un parti di e mondi a wordo rosa. A pone atencion tambe cerca SOGA y tambe DOW pa e awa cu ta para despues di un yobida duro. Mester por wak con por drain esaki y percura pa por conecta cu otro tuberianan cu ta core bao di tera. Gerencia di DIMP ta contento cu nan tin un bon liña di comunicacion cu SOGA y cu ta dispuesto pa haci e cambionan chikito aki pa por acomoda e empleadonan di Departamento di impuesto y tambe e clientenan. No solamente e accesibilidad di e edificio ta importante pero tambe e siguridad riba e tereno di Departamento di Impuesto.
Gastonan
Tin cierto gasto nan cu SOGA tin presupuesta cu nan por carga y tin otro cosnan cu DIMP ta tuma na su encargo. Si por ripara, tur e borchinan pafo cu tabata tin, tabata borchinan blikia. Borchinan cu tabata tin nomber bieu di e departamento, cu ainda tabata visibel. A cambia esakinan y ta algo cu a pisa riba e presupuesto di DIMP. Otro cosnan cu ta trata encargo di SOGA, ta algo cu SOGA tin cu haci y DIMP ta contento cu nan tin oido pa cu e cambionan aki.


text:
1 Dios, despues ku El a papia hopi
tempu pasá ku e tatanan pa medio di e profetanan, na hopi okashon i na varios
manera,
2 den e último dianan aki a papia ku nos pa medio di Su Yu, Kende El a nombra komo eredero di tur kos, pa medio di Kende tambe El a traha mundu.
3 I E ta e resplandor di Su gloria i e representashon eksakto di Su naturalesa, i ta sostené tur kos pa medio di e palabra di Su poder. Despues ku El a hasi purifikashon pa pikánan, El a sinta na man drechi di e Mahestat den halturanan,
4 ya ku El a bira muchu mas superior ku e angelnan, komo ku El a eredá un nòmber mas ekselente ku nan.
5 Pasobra na kual di e angelnan El a yega di bisa: "Bo ta Mi Yu, awe Mi a engendráBo"? I atrobe: "Lo Mi ta un Tata p'E, i E lo ta un Yu pa Mi"?
6 I ora ku E trese e primogénito atrobe den mundu, E ta bisa: "I laga tur e angelnan di Dios ador'E."
7 I di e angelnan E ta bisa: "Kende ta hasi Su angelnan bientu, i Su sirbidónan flam di kandela."
8 Ma di e Yu E ta bisa: "Bo trono, O Dios, ta pa semper i semper, i e sèpter di hustisia ta e sèpter di Bo reino.
9 Bo a stima hustisia i a odia maldat; pesei Dios, Bo Dios, a ungiBo ku e zeta di alegria mas ku Bo kompañeronan."
10 Tambe: "Abo, SEÑOR, den prinsipio a pone e fundeshi di tera, i e shelunan ta e obranan di Bo mannan;
11 nan lo peresé, ma Abo ta keda; i nan tur lo bira bieu manera un bistí,
12 i manera un mantel lo Bo lora nan; manera un bistí nan lo wòrdu kambiá tambe, ma Abo ta keda meskos, i Bo añanan lo no tin fin."
13 Ma na kual di e angelnan El a yega di bisa: "Sinta na Mi man drechi, te ora Mi hasi Bo enemigunan un banki pa Bo pianan"?
14
1 Pa e motibu aki nos mester paga muchu mas atenshon na loke nos a tende, pa nos no apartá nos for di e kaminda.
2 Pasobra si e palabra papiá pa medio di angelnan a keda probá di ta firme, i tur transgreshon i desobedensia a risibí pago hustu,
3 kon nos lo skapa si nos neglishá un salbashon asina grandi ku na promé lugá a wòrdu papiá dor di Señor, i a wòrdu konfirmá na nos dor di esnan ku a tende,
4 mientras ku Dios tambe tabata duna testimonio huntu ku nan, tantu pa medio di señalnan komo pa medio di maraviyanan i pa medio di varios sorto di milagernan i pa medio di donnan di Spiritu Santu segun Su mes boluntat.
5 Pasobra no ta na angelnan El a someté e mundu ku ta bin, di kual nos ta papiando.
6 Ma un hende a testifiká un kaminda, bisando: "Kiko hende ta, ku Bo ta kòrda riba djé? Of yu di hende, ku Bo ta hasi kaso di djé?
7 Pa un poko tempu Bo a hasié menos ku e angelnan; Bo a koron'é ku gloria i onor, i Bo a pon'é riba e obranan di Bo mannan;
8 tur kos Bo a someté bou di su pianan." Pasobra dor di someté tur kos na djé, E no a laga nada ku no ta keda sometí na djé. Ma awor nos no ta mira tur kos sometí na djé ainda.
9 Ma nos ta mira Esun ku pa un poko tempu a wòrdu hasí menos ku e angelnan, esta Jesus, pa motibu di e sufrimentu di morto koroná ku gloria i onor, ku pa medio di e grasia di Dios E por eksperensiá morto pa tur hende.
10 Pasobra tabata kumbiní Esun, pa Kende tur kos ta eksistí i pa medio di Kende tur kos ta eksistí, dor di trese hopi yu na gloria, pa perfekshoná e outor di nan salbashon pa medio di sufrimentunan.
11 Pasobra tantu Esun ku ta santifiká komo esnan ku ta wòrdu santifiká, tur ta bin di ún Tata, pa kual motibu E no tin bèrguensa di yama nan ruman,
12 bisando: "Lo Mi proklamá Bo nòmber na Mi rumannan, meimei di e kongregashon lo Mi kanta Bo alabansa."
13 I atrobe: "Lo Mi pone Mi konfiansa den djE." I atrobe: "Mira, Ami i e yunan ku Dios a dunaMi."
14 Asina anto, komo ku e yunan ta kompartí den karni i sanger, E mes tambe a tuma parti na e mesun manera, asina ku pa medio di morto E por a destruí esun ku tabatin poder riba morto, esta, diabel,
15 i por a libra esnan ku pa miedu di morto tabata sometí na sklabitut henter nan bida.
16 Pasobra siguramente no ta na angelnan E ta duna yudansa, ma E ta duna yudansa na e desendientenan di Abraham.
17 Pesei E mester a wòrdu hasí igual ku Su rumannan den tur kos, pa E por a bira un sumosaserdote miserikòrdioso i fiel den kosnan ku tin di hasi ku Dios, pa hasi ekspiashon pa e pikánan di e pueblo.
18 Pasobra komo ku E mes a wòrdu tentá den loke El a sufri, E por bin na yudansa di esnan ku ta wòrdu tentá.
1 Pesei, rumannan santu, partisipantenan den un yamada selestial, fiha boso pensamentunan riba Jesus, e
Apòstel i Sumosaserdote di nos konfeshon.
2 E tabata fiel na Esun ku a nombr'E, meskos ku Moisés tambe tabata fiel den henter Su kas.
3 Pasobra El a wòrdu konsiderá digno di mas gloria ku Moisés, meskos ku esun ku ta traha e kas tin mas onor ku e kas.
4 Pasobra tur kas ta wòrdu trahá dor di un hende, ma Esun ku a traha tur kos ta Dios.
5 Awor Moisés tabata fiel den henter Su kas manera un sirbidó, komo un testimonio di e kosnan ei ku lo a wòrdu papiá despues;
6 ma Cristo tabata fiel manera un Yu riba Su mes kas, Kende Su kas nos ta, si nos tene firme na e konfiansa i na e gloria di e speransa te na fin.
7 Pesei, meskos ku Spiritu Santu ta bisa: "Awe, si boso tende Su bos,
8 no hasi boso kurason duru, manera tempu ku nan a probokáMi, manera den e dia di prueba den desierto,
9 kaminda boso tatanan a poneMi na prueba dor di probokáMi, i a mira Mi obranan durante di kuarenta aña.
10 Pesei mi tabata rabiá ku e generashon aki, i a bisa: 'Semper nan ta desviá den nan kurason; i nan no tabata konosé Mi kamindanan';
11 manera Mi a hura den Mi furia, '
12 Tene kuidou, rumannan, pa no tin den ningun di boso un kurason malbado i inkrédulo, dor di alehá for di e Dios bibu.
13 Ma enkurashá otro dia tras dia, tanten ku por papia di "Awe" ainda, pa ningun di boso no wòrdu enduresí dor di e engaño di piká.
14 Pasobra nos a bira partisipante di Cristo, si nos tene firme na e prinsipio di nos siguransa te na fin,
15 mientras ku ta wòrdu bisá: "Awe, si boso tende Su bos, no hasi boso kurason duru, manera tempu ku nan a probokáMi."
16 Pasobra ta ken a probok'E ora nan a tende? Di bèrdat, no tabata tur esnan ku a sali for di Egipto, guiá pa Moisés?
17 I ta ku ken E tabata rabiá kuarenta aña largu? No tabata ku esnan ku a peka, kende nan kurpanan a kai den desierto?
18 I ta na ken El a hura ku nan lo no a drenta den Su sosiegu, sino na esnan ku tabata desobedesido?
19 I asina nos ta mira ku nan no por a drenta pa motibu di inkredulidat.
1 Pesei, laga nos tin temor, pa, mientras ku ta keda un promesa ainda pa drenta den Su sosiegu, no parse ku un di
boso a keda sin alkansá esaki.
2 Pasobra di bèrdat bon nobo a wòrdu prediká na nos, meskos ku na nan tambe; ma e palabra ku nan a tende no tabata di probecho pa nan, pasobra e no a wòrdu kombiná ku fe den esnan ku a tende.
3 Pasobra nos ku a kere ta drenta den e sosiegu ei, meskos ku El a bisa: "Manera Mi a hura den Mi furia: '
:4 Pasobra asin'aki El a bisa un kaminda tokante di e di shete dia: "I Dios a sosegá riba e di shete dia di tur Su trabounan";
5 i atrobe den e parti aki: "
6 Pesei, komo ku ta keda pa algun drenta e sosiegu ei, i esnan na kendenan antes bon nobo a wòrdu prediká no a drenta pa motibu di desobedensia,
7 atrobe E ta fiha un sierto dia, "Awe", bisando pa medio di David despues di tantu tempu, meskos ku a wòrdu bisá antes: "Awe, si boso tende Su bos, no hasi boso kurason duru."
8 Pasobra si Josué a duna nan sosiegu, E lo no a papia di un otro dia despues di esei.
9 Pesei anto, ta keda un sosiegu di Sabat pa e pueblo di Dios.
10 Pasobra esun ku a drenta den Su sosiegu, e mes tambe a sosegá di su trabounan, manera Dios a sosegá di esnan di djE.
11 Pesei, laga nos ta diligente pa drenta den e sosiegu ei, pa ningun hende no kai dor di sigui e mesun ehèmpel di desobedensia.
12 Pasobra e palabra di Dios ta bibu i aktivo i mas skèrpi ku kualkier spada di dos filo, i ta penetrá te na e divishon di alma i spiritu, i di skarnir i tuti, i ta kapas pa huzga e pensamentunan i intenshonnan di kurason.
13 I no tin ningun kriatura skondí pa Su bista, ma tur kos ta habrí i bisto dilanti di wowo di Esun ku nos tin di aber kunE.
14 Komo ku nos tin anto un gran Sumosaserdote, Kende a pasa dor di e shelunan, Jesus e Yu di Dios, laga nos tene firme na nos konfeshon.
15 Pasobra nos no tin un Sumosaserdote ku no por kompadesé di nos debilidatnan, sino Un ku a wòrdu tentá den tur kos meskos ku nos, ma tòg sin piká.
16 Pesei, laga nos aserká e trono di grasia ku konfiansa, pa nos risibí miserikòrdia i haña grasia pa yuda den tempu di nesesidat.
1 Pasobra tur sumosaserdote skohí for di den hende ta wòrdu
nombrá pa benefisio di hende den kosnan ku ta pertenesé na Dios, pa ofresé
tantu regalo komo sakrifisio pa piká;
2 e por tin pasenshi ku esnan ignorante i esnan ku ta den eror, komo ku e mes tambe ta rondoná di debilidat;
3 i pa motibu di esaki e ta obligá di ofresé sakrifisionan pa pikánan, tantu pa e pueblo, komo pa su mes tambe.
4 I ningun hende no ta tuma e onor pa su mes, ma ta risibí esaki ora ku e wòrdu yamá dor di Dios, manera Aaron a wòrdu yamá.
5 Asina Cristo tampoko no a glorifiká Su mes pa bira Sumosaserdote, ma Esun ku a bis'E: "Abo ta Mi Yu, awe Mi a engendráBo";
6 manera E ta bisa tambe na un otro lugá den Skritura: "Bo ta Saserdote pa semper segun e òrdu di Melkisedek."
7 Tempu ku E tabata den karni, E tabata ofresé orashon i súplika ku gran sklamashon i lágrima na Esun ku ta kapas pa salb'E for di morto, i El a wòrdu tendí pa motibu di Su piedat.
8 Ounke ku E tabata Yu, El a siña obedensia dor di e kosnan ku El a sufri.
9 I despues di a wòrdu hasí perfekto, El a bira pa tur esnan ku ta obedes'E, e outor di salbashon etèrno,
10 siendo yamá pa Dios komo Sumosaserdote segun e òrdu di Melkisedek.
11 Tokante di djE nos tin hopi di bisa, i ta difisil pa splika, komo ku boso a bira floho pa tende.
12 Pasobra ounke pa e tempu aki ya boso mester tabata maestronan kaba, boso tin mester di un hende pa siña boso e prinsipionan elemental di e palabra di Dios tur di nobo, i boso mester di lechi i no kuminda sólido.
13 Pasobra tur ku ta biba di lechi so ta sin eksperensia den asunto di hustisia, pasobra ta un bebi e ta.
14 Ma kuminda sólido ta pa hende madurá, kendenan, pa motibu di práktika, tin nan mente entrená pa diserní loke ta bon i loke ta malu.
1 Pesei, lagando e siñansa
elemental tokante di e Cristo, laga nos sigui dilanti pa yega na madures, i no
pone atrobe un fundeshi di repentimentu di obranan morto i di fe pa ku Dios,
2 di doktrina di boutismonan i di ponementu di man, di resurekshon di e mortonan i di huisio etèrno.
3 I esaki nos lo hasi, si Dios pèrmití.
4 Pasobra den kaso di esnan ku un tempu a wòrdu iluminá i ku a purba e don selestial, i ku a bira partisipantenan di Spiritu Santu,
5 i ku a purba e bon palabra di Dios i e podernan di e siglo ku ta bin,
6 i despues a kai, ta imposibel pa trese nan bèk na repentimentu, komo ku nan ta bolbe krusifiká e Yu di Dios pa nan mes i ta pon'E na bèrguensa públiko.
7 Pasobra suela ku ta bebe e awaseru ku ta kai ku frekuensia riba djé, i ta produsí vegetashon ku ta útil pa esnan pa kendenan benefisio e ta wòrdu kultivá tambe, ta risibí un bendishon di Dios;
8 ma si e ta produsí sumpiña i bringamosa e no bal nada i ta serka di wòrdu maldishoná i su fin ta pa wòrdu kimá.
9 Ma stimánan, maske nos ta papia na e manera aki, nos ta konvensí di kosnan mihó tokante di boso, i kosnan ku ta pertenesé na salbashon.
10 Pasobra Dios no ta inhustu pa lubidá boso trabou i e amor ku boso a mustra pa Su nòmber, dor ku boso a sirbi i ainda ta sirbi e santunan.
11 I nos ta deseá ku kada un di boso lo mustra e mesun diligensia pa asina realisá e siguransa kompleto di speransa te na fin,
12 pa boso no flakia, ma pa boso ta imitadónan di esnan ku pa medio di fe i pasenshi ta eredá e promesanan.
13 Pasobra tempu ku Dios a hasi e promesa na Abraham, komo ku E no por a hura dilanti di ningun mas grandi kunE, El a hura pa Su mes,
14 bisando: "Siguramente lo Mi bendishonábo i siguramente lo Mi multiplikábo."
15 I asina, despues di a spera ku pasenshi, el a optené e promesa.
16 Pasobra hende ta hura pa un mas grandi ku nan mes, i pa nan un huramentu duná komo konfirmashon ta pone un fin na tur diskushon.
17 Na mesun manera Dios, deseando mas ainda pa mustra na e erederonan di e promesa Su propósito inkambiabel, a konfirmá esaki pa medio di un huramentu,
18 pa dor di dos kos inkambiabel, den kualnan ta imposibel pa Dios gaña, nos por tin fuerte enkurashamentu, nos ku a hui pa buska refugio dor di gara e speransa ku ta poní nos dilanti.
19 E speransa aki nos tin komo un anker di e
20 kaminda Jesus, Kende a bai nos dilanti, a drenta pa nos. El a bira Sumosaserdote pa semper, segun e òrdu di Melkisedek.
1 Pasobra e Melkisedek aki, rei di Salèm, saserdote di e
Dios Haltísimo, kende a sali kontra ku Abraham ora ku esaki tabata bolbe di e
derota di e reinan i a bendishon'é,
2 na kende Abraham a duna tambe un désimo parti di tur e botín, tabata primeramente, segun e tradukshon di su nòmber "rei di hustisia," i tambe rei di Salèm, loke ta nifiká "rei di pas."
:3 Sin tata, sin mama, sin genealogia, sin prinsipio di dianan òf fin di bida, ma hasí manera e Yu di Dios, e ta keda saserdote pa semper.
4 Awor konsiderá kon grandi e hòmber aki tabata, na kende Abraham, e patriarka, a duna un désimo di e mihó di e botín.
5 I di bèrdat, esnan di e yunan di Leví, kendenan ta risibí e saserdosio, tin mandamentu segun e Lei pa tuma e diesmonan for di e pueblo, esta, for di nan rumannan, ounke esakinan ta desendiente di Abraham.
6 Ma esun ku su genealogia no ta kontá den nan a tuma e diesmonan for di Abraham i a bendishoná esun ku tabatin e promesanan.
7 Ma sin ningun diskushon esun ku ta menos ta wòrdu bendishoná dor di esun ku ta mas grandi.
8 I den e kaso aki hende mortal ta risibí diesmonan, ma den e kaso ei ún hende ta risibí esakinan, di kende testimonio ta wòrdu duná, ku e ta sigui biba.
9 I por bisa ku dor di Abraham asta Leví, kende tabata risibí diesmonan, a paga diesmo,
10 pasobra ainda e tabata den lomo di su tata tempu ku Melkisedek a kontra kuné.
11 Awor, si perfekshon tabata bin dor di e saserdosio levítiko (pasobra a base di esaki e pueblo a risibí e Lei), ki nesesidat mas tabatin pa un otro saserdote lanta segun e òrdu di Melkisedek, i no yamá segun e òrdu di Aaron?
12 Pasobra ora ku e saserdosio wòrdu kambiá, ta nesesario pa un kambio di lei tambe tuma lugá.
13 Pasobra esun di kende e kosnan aki ta wòrdu bisá ta pertenesé na un otro tribu, for di kual ningun hende no a sirbi na altar.
14 Pasobra ta evidente ku nos Señor tabata desendiente di Juda, i enkuanto e tribu ei Moisés no a papia nada nada tokante di saserdotenan.
15 I esaki ta mas kla ainda, si un otro saserdote lanta segun e semehansa di Melkisedek,
16 kende a bira saserdote, no a base di e lei di un mandamentu relashoná ku desendensia, ma segun e poder di un bida indestruktibel.
17 Pasobra testimonio ta wòrdu duná di djE: "Bo ta un Saserdote pa semper segun e òrdu di Melkisedek."
18 Pasobra, di un banda, e promé mandamentu ta wòrdu anulá, pa motibu di su debilidat i inutilidat,
19 (pasobra Lei no a hasi nada bira perfekto) i di otro banda un mihó speransa ta wòrdu introdusí, pa medio di kual nos ta hala serka Dios.
20 I esaki no a wòrdu hasí sin un huramentu
21 (pasobra di bèrdat nan a bira saserdote sin un huramentu, ma E ku un huramentu pa medio di Esun ku a bis'E: "SEÑOR a hura, i lo no repentí: 'Bo ta un saserdote pa semper'");
22 pesei muchu mas tambe Jesus a bira e garantia pa un mihó aliansa.
23 I di un banda e otro saserdotenan tabata eksistí na kantidatnan mas grandi, pasobra dor di morto nan tabata wòrdu strobá di kontinuá,
24 ma di otro banda E, pasobra E ta biba pa semper, ta keda ku Su saserdosio permanentemente.
25 Pesei tambe E por salba pa semper esnan ku ta hala serka Dios pa medio di djE, komo ku semper E ta biba pa intersedé pa nan.
26 Pasobra tabata kumbiní pa nos tin un sumosaserdote asina, santu, inosente, sin mancha, separá for di pekadónan i halsá riba e shelunan;
27 Kende no tin mester di trese sakrifisionan tur dia, manera e sumosaserdotenan ei, promé pa Su mes pikánan i despues pa e pikánan di e pueblo, pasobra esaki El a hasi un biaha pa semper, ora ku El a sakrifiká Su mes.
28 Pasobra Lei ta nombra hòmbernan komo sumosaserdote, kendenan ta debil, ma e palabra di huramentu, ku a bin despues di Lei, ta nombra un Yu, Kende a wòrdu hasí perfekto pa semper.
1 Awor e punto prinsipal di loke a wòrdu bisá ta esaki: nos
tin tal Sumosaserdote, Kende a tuma Su puesto na man drechi di e trono di e
Mahestat den e shelunan,
2 un Sirbidó den e santuario i den e tabernakel bèrdadero, kual Señor a lanta, i no hende.
3 Pasobra tur sumosaserdote ta keda nombrá pa ofresé tantu regalo komo sakrifisio; pesei ta nesesario ku e Sumosaserdote aki tambe tin algu di ofresé.
4 Awor si E tabata riba tera, E lo no tabata un saserdote, komo ku tin saserdotenan ku ta ofresé e regalonan segun Lei,
5 kendenan ta sirbi un kopia i sombra di e kosnan selestial, meskos ku Moisés a wòrdu spièrtá pa Dios, tempu ku e tabata bai lanta e tabernakel; pasobra E ta bisa: "Mira pa bo traha tur kos konforme e diseño ku a wòrdu mustrá na bo riba e seru."
6 Ma awor El a optené un sirbishi mas ekselente, komo ku E ta tambe e Mediador di un mihó aliansa, kual a wòrdu stablesí riba mihó promesanan.
7 Pasobra si e promé aliansa ei tabata sin fayo, lo no tabatin mester di a buska un di dos.
8 Ma hañando fayo den nan, E ta bisa: "Ata, e dianan ta bin, SEÑOR ta bisa, ku lo Mi sera un aliansa nobo ku e kas di Israel i ku e kas di Juda;
9 no manera e aliansa ku Mi a sera ku nan tatanan riba e dia ku Mi a kohe nan na nan man, pa saka nan for di tera di Egipto; pasobra nan no a sigui den Mi aliansa, i Mi no a hasi kaso di nan, SEÑOR ta bisa.
10 Pasobra esaki ta e aliansa ku lo Mi sera ku e kas di
11 I ningun di nan lo no siña su próhimo, i ningun di nan su ruman, bisando: 'Konosé Señor,' pasobra tur lo konoséMi, for di esun di mas menos te na esun di mas grandi di nan.
12 Pasobra lo Mi tin miserikòrdia di nan inikidatnan, i lo Mi no kòrda nan pikánan mas."
13 Ora ku El a bisa: "Un aliansa nobo," El a hasi esun di promé bira antikuá. Ma tur loke bira antikuá i bieu ta serka di disparsé.
1 Awor tambe e promé aliansa tabatin
reglanan di adorashon divino i e santuario terenal.
2 Pasobra tabatin un tabernakel prepará, e parti promé, den kual tabatin e kandelá i e mesa i e pan di Presensia; esaki ta wòrdu yamá e lugá santu.
3 I tras di e di dos velo tabatin un tabernakel ku ta wòrdu yamá e Santísimo,
4 kual tabatin un altar di sensia, trahá di oro, i e arka di aliansa, kubrí ku oro na tur banda, den kual tabatin un butishi di oro ku e mana aden, i Aaron su bara ku a floria i e tablanan di e aliansa.
5 I riba djé tabatin e kerubinnan di gloria ku tabata sombra e propisiatorio; ma awor nos no por papia di e kosnan aki den detaye.
6 Awor ora ku e kosnan aki a wòrdu prepará asina, e saserdotenan kontinuamente ta drenta den e parti promé di e tabernakel, kumpliendo ku e adorashon divino,
7 ma den e di dos solamente e sumosaserdote ta drenta, un biaha pa aña, no sin sanger, kual e ta ofresé pa su mes i pa e pikánan di e pueblo ku nan a kometé den ignoransia.
8 Spiritu Santu ta duna di komprendé esaki, ku e kaminda pa e lugá santu no a wòrdu habrí ainda, mientras ku e tabernakel di pafó t'ei ainda.
9 Esaki ta un símbolo pa e tempu aktual, den kual tantu regalo komo sakrifisio ta wòrdu ofresí, kualnan no por hasi e adoradó perfekto den su konsenshi,
10 komo ku nan tin di hasi solamente ku kuminda, bibida i varios labamentu, reglanan pa e kurpa, imponí te na tempu di reformashon.
11 Ma ora Cristo a paresé komo un sumosaserdote di e kosnan bon ku mester bin, El a drenta pa medio di e tabernakel mas grandi i mas perfekto, no trahá ku man, esei kier men, no di e kreashon aki,
12 i no pa medio di e sanger di kabritu i bishé, ma pa medio di Su mes sanger El a drenta den e lugá santu un biaha pa semper, siendo ku El a optené redenshon etèrno kaba.
13 Pasobra si e sprèngumentu di sanger di kabritu i toro i di e shinishi di un bishé muhé, riba esnan ku a wòrdu kontaminá, ta santifiká pa purifikashon di e karni,
14 kuantu mas e sanger di Cristo, Kende, pa medio di e Spiritu etèrno, a ofresé Su mes sin defekto na Dios, lo purifiká boso konsenshi di obranan morto pa sirbi e Dios bibu?
15 I pa e motibu aki E ta e Mediador di un aliansa nobo, pa esnan ku a wòrdu yamá por risibí e promesa di e erensia etèrno awor ku un morto a tuma lugá pa e redenshon di e transgreshonnan ku a wòrdu kometí bou di e promé aliansa.
16 Pasobra kaminda tin un tèstamènt, morto di esun ku a trah'é ta nesesario.
17 Pasobra un tèstamènt ta válido solamente despues ku hende muri, pasobra nunka e no ta drenta na vigor tanten ku esun ku a trah'é ta na bida.
18 Pesei ni e promé (tèstamènt) no a wòrdu inougurá sin sanger.
19 Pasobra ora kada mandamentu a wòrdu partisipá pa medio di Moisés na henter e pueblo segun Lei, el a kohe e sanger di e bishénan i e kabritunan, ku awa, lana skarlata i hisòp, i a sprèngu tantu e buki mes komo henter e pueblo,
20 bisando: "Esaki ta e sanger di e aliansa ku Dios a ordená boso."
21 I na mes manera el a sprèngu tantu e tabernakel komo tur e artíkulonan di uzo di e sirbishi ku e sanger.
22 I segun Lei, kasi tur kos ta wòrdu purifiká ku sanger, i sin dramamentu di sanger no tin pordon.
23 Pesei tabata nesesario pa e kopianan di e kosnan den e shelunan wòrdu purifiká ku e sakrifisionan aki, ma e kosnan selestial mes ku mihó sakrifisionan ku esakinan.
24 Pasobra Cristo no a drenta den un lugá santu trahá ku man, djis un kopia di esun bèrdadero, ma den shelu mes, awor pa paresé den e presensia di Dios pa nos;
25 tampoko E no tabatin mester di ofresé Su mes hopi biaha, manera e sumosaserdote ta drenta den e lugá santu aña aden aña afó ku sanger ku no ta di su mes.
26 Di otro manera E lo mester a sufri hopi biaha desde e fundashon di mundu; ma awor un biaha so na kumplimentu di e siglonan El a wòrdu manifestá pa kita piká pa medio di e sakrifisio di Su mes.
27 I meskos ku hende ta destiná pa muri un biaha so i despues di esaki ta bin huisio,
28 asina Cristo tambe, Kende a wòrdu ofresí un biaha so pa karga e pikánan di hopi hende, lo paresé pa di dos biaha, no pa karga piká, ma pa salbashon di esnan ku ta sper'E.
1 Pasobra e Lei, komo ku e tin solamente un
sombra di e bon kosnan ku ta bin i no e forma bèrdadero mes di kosnan, nunka
por hasi esnan ku ta hala serka bira perfekto pa medio di e mesun sakrifisionan
ku nan ta ofresé kontinuamente, aña
2 Di otro manera nan lo no a stòp di wòrdu ofresí? Pasobra e adoradónan, unabes ku nan a wòrdu purifiká, lo no tabata konsiente di piká mas.
3 Ma den e sakrifisionan ei tin un rekòrdatorio di piká aña
4 Pasobra ta imposibel pa e sanger di toro i kabritu kita piká.
5 Pesei, ora ku E bin den mundu, E ta bisa: "Sakrifisio i ofrenda Bo no a deseá, ma un kurpa Bo a prepará pa Mi;
6 den ofrendanan kimá i sakrifisionan pa piká Bo no tabatin plaser.
7 E ora ei Mi a bisa: 'Mira, Mi a bin (den e ròl ta pará skirbí tokante di Mi) pa hasi Bo boluntat, O Dios.'"
8 Promé El a bisa: "Sakrifisionan i ofrendanan i ofrendanan kimá henté i sakrifisionan pa piká Bo no a deseá, ni Bo no tabatin plaser den nan" (kualnan ta wòrdu ofresí segun Lei).
9 Despues El a bisa: "Mira, Mi a bin pa hasi Bo boluntat." E ta kita e promé pa stablesé e di dos.
10 Pa medio di e boluntat aki nos a wòrdu santifiká dor di e ofrenda di e kurpa di Jesu Cristo un biaha pa semper.
11 I tur saserdote ta para diariamente pa sirbi i ofresé bes tras bes e mesun sakrifisionan, kualnan nunka por kita piká;
12 ma E, siendo ku El a ofresé ún sakrifisio so pa piká pa semper, a sinta na man drechi di Dios,
13 sperando for di e tempu ei padilanti, te ora Su enemigunan wòrdu hasí un banki pa Su pianan.
14 Pasobra pa medio di ún ofrenda so El a hasi perfekto pa semper esnan ku ta wòrdu santifiká.
15 I Spiritu Santu tambe ta testifiká na nos; pasobra despues di a bisa:
16 "Esaki ta e aliansa ku lo Mi sera ku nan despues di e dianan ei, Señor ta bisa: lo Mi pone Mi leinan riba nan kurason, i den nan mente lo Mi skirbi nan." Despues E ta bisa:
17 "I nan pikánan i nan inhustisianan lo Mi no kòrda mas."
18 Awor kaminda tin pordon di e kosnan aki, no tin ofrenda pa piká mas.
19 Pesei, rumannan, komo ku nos tin konfiansa pa drenta e lugá santu pa medio di e sanger di Jesus,
20 pa medio di un kaminda nobo i bibu ku El a inougurá pa nos dor di e velo, esta, Su karni,
21 i komo ku nos tin un gran saserdote riba e kas di Dios,
22 laga nos hala serka ku un kurason sinsero yen di siguransa di fe, ku nos kurasonnan purifiká di un mal konsenshi i nos kurpanan labá ku awa puru.
23 Laga nos tene firme na e konfeshon di nos speransa sin vasilá, pasobra Esun ku a primintí ta fiel;
24 i laga nos konsiderá kon pa stimulá otro pa stima i hasi bon obra,
25 i no laga di asistí na nos mes reunionnan, manera ta kustumber di algun, ma enkurashá otro; i muchu mas ainda, ora boso ta mira ku e dia ta yegando serka.
26 Pasobra si nos sigui peka boluntariamente despues di a risibí e konosementu di e bèrdat, no ta keda sakrifisio pa piká mas,
27 sino un sierto ekspektativa teribel di huisio i e furia di un kandela ku lo kaba ku e atversarionan.
28 Ken ku pone e Lei di Moisés un banda ta muri sin miserikòrdia riba testimonio di dos òf tres testigu.
29 Kuantu mas pisá bo ta kere ku e kastigu mester ta pa esun ku a trapa e Yu di Dios bou di su pia, i ku a konsiderá impuru e sanger di e aliansa, pa medio di kual el a wòrdu santifiká, i a insultá e Spiritu di grasia?
30 Pasobra nos konosé Esun ku a bisa: "Ta di Mi vengansa ta; Ami lo paga bèk," i atrobe: "SEÑOR lo huzga Su pueblo."
31 Ta un kos teribel pa kai den man di e Dios bibu.
32 Ma kòrda e dianan di promé aya, tempu ku, despues di a wòrdu iluminá, boso a soportá un gran lucha di sufrimentu,
33 parsialmente dor di wòrdu hasí un spektákulo públiko dor di reprochenan i tribulashonnan, i parsialmente dor di bira partisipante huntu ku esnan ku a wòrdu tratá asina.
34 Pasobra boso a kompadesé di e prezonan i a aseptá ku goso e konfiskashon di boso propiedat, sabiendo ku boso tin pa boso mes un mihó poseshon i un ku ta permanesé.
35 Pesei, no tira boso konfiansa afó, kual tin un gran rekompensa.
36 Pasobra boso tin mester di pèrseveransia, pa ora boso a hasi e boluntat di Dios, boso risibí loke a wòrdu primintí.
37 Pasobra denter di masha poko tempu, "Esun ku ta pa bin, lo bin, i lo no tarda.
38 Ma e hustu lo biba pa medio di fe; i si e hal'atras, Mi alma no tin plaser den djé."
39 Ma nos no ta di esnan ku ta hal'atras pa destrukshon, sino di esnan ku tin fe pa preservashon di e
1 Awor fe ta e siguransa di kosnan
ku hende ta spera, e konvikshon di kosnan ku hende no ta mira.
2 Pasobra pa medio di esaki e hendenan di promé aya a haña aprobashon.
3 Pa medio di fe nos ta komprendé ku e mundunan a wòrdu prepará pa medio di e palabra di Dios, asina ku loke ta wòrdu mirá no a wòrdu trahá for di kosnan ku ta visibel.
4 Pa medio di fe Abel a ofresé na Dios un mihó sakrifisio ku Kain, dor di kual el a optené e testimonio ku e tabata hustu, ora Dios a duna testimonio di su regalonan. I pa medio di fe ainda e ta papia, ounke ku e ta morto.
5 Pa medio di fe Enok a wòrdu trasladá pa e no mira morto; i e no a wòrdu hañá, pasobra Dios a traslad'é; pasobra el a optené e testimonio ku promé ku el a wòrdu trasladá, e tabata agradá Dios.
6 I sin fe ta imposibel pa agrad'E, pasobra esun ku bin serka Dios mester kere ku E ta, i ku E ta Esun ku ta rekompensá esnan ku ta busk'E.
7 Pa medio di fe Noe, siendo spièrtá pa Dios tokante di kosnan ku no a wòrdu mirá ainda, ku temor di Dios a prepará un arka pa salbashon di e hendenan di su kas, pa medio di kual el a kondená mundu i a bira un eredero di e hustisia ku ta segun fe.
8 Pa medio di fe Abraham, ora ku el a wòrdu yamá, a obedesé dor di sali bai na un lugá ku e tabata pa risibí komo erensia; i el a sali bai, sin sa unda e tabata bai.
9 Pa medio di fe el a biba komo stranhero den e tera di promesa, manera den un tera straño, bibando den tènt huntu ku Isaak i Jakòb, ko erederonan di e mesun promesa;
10 pasobra e tabata buska e stat ku tin fundeshinan, di kual Dios ta e arkitekto i konstruktor.
11 Pa medio di fe Sara mes tambe a risibí abilidat pa konsebí, asta despues ku su tempu a pasa, komo ku el a konsiderá fiel Esun ku a primintí;
12 pesei tambe a nase di ún hòmber, i e hòmber aki kasi morto kaba, mes tantu desendiente ku e streanan di shelu den kantidat inkontabel manera e santu ku tin kantu di laman.
13 Tur esakinan a muri den fe, sin a risibí e promesanan, ma ku a mira nan i a duna nan un bonbiní for di un distansia, i ku a konfesá ku nan tabata stranhero i eksiliado riba tera.
14 Pasobra esnan ku ta bisa kosnan asina ta bisa bon kla ku nan ta buskando un pais di nan mes.
15 I di bèrdat, si nan tabata pensa riba e pais ei for di kual nan a sali, nan lo tabatin oportunidat pa bolbe.
16 Ma awor nan ta deseá un mihó pais, esta, un pais selestial. Pesei Dios no tin bèrguensa di wòrdu yamá nan Dios, pasobra El a prepará un stat pa nan.
17 Pa medio di fe Abraham, ora ku el a wòrdu poní na prueba, a ofresé Isaak; i esun ku a risibí e promesanan tabata ofresiendo su yu unigénito;
18 ta na djé a wòrdu bisá: "Ta dor di Isaak bo desendientenan lo wòrdu kontá."
19 El a konsiderá ku Dios ta poderoso pa lanta hende asta for di morto; for di kual tambe, figurativamente bisá, el a risibié bèk.
20 Pa medio di fe Isaak a bendishoná Jakòb i Esau tokante di kosnan ku ta bin.
21 Pa medio di fe Jakòb, ora ku e tabata muriendo, a bendishoná kada un di e yu hòmbernan di Jose, i a adorá Dios, mientras ku e tabata lèn riba kabes di su garoti.
22 Pa medio di fe Jose, ora ku e tabata muriendo, a menshoná e éksodo di e yunan di
23 Pa medio di fe Moisés su mayornan, despues ku el a nase, a ten'é skondí pa tres luna, pasobra nan a mira ku e tabata un bunita mucha; i nan no a tene miedu di e dekreto di rei.
24 Pa medio di fe Moisés, ora ku el a krese bira grandi, a nenga di wòrdu yamá yu di Farao su yu muhé,
25 skohiendo pa mas bien sufri maltrato huntu ku e pueblo di Dios, ku gosa di e plasernan pasahero di piká;
26 konsiderando e reproche di Cristo rikesanan mas grandi ku e tesoronan di Egipto, pasobra e tabatin su bista riba e rekompensa.
27 Pa medio di fe el a bai for di Egipto, sin tene miedu di e furia di rei; pasobra el a keda firme, komo si fuera e tabata mira Esun ku ta invisibel.
28 Pa medio di fe el a selebrá Pasku i e sprèngumentu di e sanger, pa esun ku a destruí e primogénitonan no mishi ku e primogénitonan di
29 Pa medio di fe nan a pasa dor di Laman Kòrá komo si fuera ta riba tera seku nan tabata pasa; i e egipsionan, ora nan a trata di hasi meskos, a hoga.
30 Pa medio di fe e murayanan di Jeriko a kai, despues ku e pueblo a kana shete dia largu rònt di nan.
31 Pa medio di fe e prostituta Rahab no a peresé huntu ku esnan ku tabata desobedesido, despues ku el a risibí e spionnan den pas.
32 I kiko mas lo mi bisa? Pasobra lo mi no tin basta tempu pa mi konta di Gideon, Barak, Samson, Jefta, di David, Samuel i e profetanan,
33 kendenan pa medio di fe a konkistá reinonan, a ehekutá hustisia, a optené promesanan, a sera boka di leonnan,
34 a paga e poder di kandela, a skapa for di e filo di spada, for di den debilidat a wòrdu hasí fuerte, a bira poderoso den guera, a pone ehérsitonan stranhero hui.
35 Muhénan a haña nan mortonan bèk pa medio di resurekshon; i otronan a wòrdu torturá, sin aseptá nan liberashon, pa nan por a optené un mihó resurekshon;
36 i otronan a pasa den prueba di bofon i sota di karbachi, sí, tambe kadena i prizon.
37 Nan a wòrdu piedrá, nan a wòrdu gezag na dos, nan a wòrdu tentá, nan a wòrdu matá ku spada; nan a kana rònt, bistí na kueru di karné, na kueru di kabritu, siendo bashí, afligí, maltratá
38 (hendenan ku mundu no tabata digno di nan), nan tabata dwal den desiertonan i serunan, kuebanan i burakunan den tera.
39 I tur esakinan ku a haña aprobashon pa medio di nan fe no a risibí loke a wòrdu primintí,
40 pasobra Dios a proveé algu mihó pa nos, pa nan no wòrdu hasí perfekto sin nos.
1 Pesei, komo ku nos tin un nubia asina grandi di testigunan
ta rondoná nos, laga nos tambe pone un banda tur strobashon, i e piká ku ta
mara nos asina fasil, i ku pèrseveransia laga nos kore e kareda ku ta poní nos
dilanti,
2 fihando nos wowo riba Jesus, e outor i kumplidó di fe, Kende, pa motibu di e goso poní Su dilanti, a soportá e sufrimentu di krus, sin hasi kaso di bèrguensa, i a sinta na man drechi di e trono di Dios.
3 Konsiderá Esun ku a soportá tal hostilidat di pekadónan kontra Su mes, pa boso no kansa i pèrdè ánimo.
4 Boso no a resistí ainda te na e punto di drama sanger den boso lucha kontra piká;
5 i boso a lubidá e spièrtamentu ku a wòrdu dirigí na boso komo yunan: "Mi yu, no menospresiá e disiplina di SEÑOR, ni desmayá ora ku E reprendébo;
6 pasobra esnan ku SEÑOR ta stima, E ta disipliná, i E ta suta tur yu ku E ta risibí."
7 Komo disiplina boso tin ku soportá esaki; Dios ta trata ku boso manera ku yu; pasobra kual yu no ta risibí disiplina serka su tata?
8 Ma si boso ta sin disiplina, di kual tur a bira partisipante, e ora ei boso ta yu djafó i no yu legítimo.
9 Ademas, nos tabatin tatanan terenal pa disipliná nos i nos tabata respetá nan; anto nos lo no mester someté nos mes muchu mas ainda na e Tata di spiritunan, i biba?
10 Pasobra nan a disipliná nos pa un tempu kòrtiku, manera nan tabata haña ta bon, ma E ta disipliná nos pa nos bon, pa nos por kompartí den Su santidat.
11 Na e momento mes ningun disiplina no ta parse di ta kousa di goso, sino di doló; ma pa esnan ku a wòrdu entrená dor di djé, despues e ta duna e fruta pasífiko di hustisia.
12 Pesei, fortalesé e mannan ku ta swak i e rudianan ku ta debil,
13 i traha berehanan stret pa boso pianan, pa loke ta lam no sali for di su lugá, ma mas bien wòrdu kurá.
14 Aspirá pa tin pas ku tur hende, i santifikashon, sin kual ningun hende lo no mira Señor.
15 Mira pa ningun hende no keda sin alkansá e grasia di Dios; pa ningun rais di amargura no spreit i kousa problema, i dor di esaki hopi wòrdu kontaminá;
16 pa no tin ningun hende inmoral òf sin Dios manera Esau, kende a bende su mes derecho di nasementu pa un solo kuminda.
17 Pasobra boso sa ku asta despues, ora ku el a deseá di eredá e bendishon, el a wòrdu rechasá, pasobra e no a haña oportunidat pa repentí, maske el a buska esaki ku lágrima.
18 Pasobra boso no a yega na un seru ku hende por mishi kuné i na un kandela tur na flam, i na skuridat i tiniebla i warwarú,
19 i na e zonidu duru di tròmpèt i e zonidu di palabranan, kual zonidu tabata di tal forma ku esnan ku a tende a roga pa ni un palabra mas no wòrdu papiá ku nan.
20 Pasobra nan no por a soportá e òrdu: "Si asta un bestia mishi ku e seru, e mester wòrdu piedrá."
21 I e bista tabata asina teribel, ku Moisés a bisa: "Mi ta yen di miedu i temblamentu."
22 Ma boso a yega na Seru Sion i na e stat di e Dios bibu, e Jerusalèm selestial, i na miyares di angelnan,
23 na e asamblea general i iglesia di e primogénitonan, kendenan ta inskribí den shelu, i na Dios, e Hues di tur hende, i na e spiritunan di hendenan hustu ku a wòrdu hasí perfekto,
24 i na Jesus, e Mediador di un aliansa nobo, i na e sanger ku a wòrdu gesprèngu, ku ta papia mihó kosnan ku e sanger di Abel ta papia.
25 Mira pa boso no rechasá Esun ku ta papia. Pasobra si eseinan no a skapa ora nan a rechasá esun ku a spièrta nan riba tera, kuantu menos nos lo skapa si nos bira bai for di Esun ku ta spièrta for di shelu.
26 I e tempu ei Su bos a sakudí tera, ma awor El a primintí, bisando: "Un biaha mas lo Mi sakudí no tera so, sino shelu tambe."
27 I e ekspreshon aki: "Un biaha mas," ta indiká e kitamentu di e kosnan ei ku por wòrdu sakudí, esta, kosnan ku a wòrdu kreá, pa e kosnan ku no por wòrdu sakudí por keda.
28 Pesei, komo ku nos ta risibí un reino ku no por wòrdu sakudí, laga nos mustra gratitut, pa medio di kual nos por ofresé na Dios un sirbishi aseptabel ku reverensia i temor;
29 pasobra nos Dios ta un kandela konsumidor.
1 Laga amor di ruman kontinuá.
2 No laga di mustra hospitalidat na stranhero, pasobra dor di hasi esaki algun hende a entretené angelnan sin sa.
3 Kòrda riba e prezonan, komo si fuera boso ta huntu ku nan den prizon, i riba esnan ku ta wòrdu maltratá, komo ku boso mes tambe ta den e kurpa.
4 Laga matrimonio wòrdu onrá pa tur hende, i laga e
5 Laga boso karakter ta liber di amor pa plaka i sea kontentu ku loke boso tin; pasobra E mes a bisa: "Nunka lo Mi no bandonábo, i nunka lo Mi no lagabo desampará,"
6 asina ku nos ta bisa ku tur konfiansa: "SEÑOR ta mi yudadó, lo mi no tin miedu. Kiko hende por hasimi?"
7 Kòrda riba esnan ku a guia boso, ku a papia e palabra di Dios ku boso; i konsiderando e resultado di nan kondukta, imitá nan fe.
8 Jesu Cristo ta meskos ayera i awe i pa semper.
9 No laga boso wòrdu hibá p'aki p'aya dor di tur sorto di siñansa straño; pasobra ta bon pa e kurason wòrdu fortifiká dor di grasia, no dor di kuminda, pa medio di kual esnan ku tabata okupá nan mes ku esaki no a wòrdu benefisiá.
10 Nos tin un altar, for di kual esnan ku ta sirbi e tabernakel no tin derecho di kome.
11 Pasobra e kurpanan di e animalnan ei, di kualnan e sumosaserdote ta hiba e sanger den e lugá santu komo un ofrenda pa piká, ta wòrdu kimá pafó di e kampamentu.
12 Pesei Jesus tambe, pa E por a santifiká e pueblo pa medio di Su mes sanger, a sufri pafó di e porta di stat.
13 Pa e motibu aki, laga nos bai serka djE pafó di e kampamentu, kargando Su reproche.
14 Pasobra aki nos no tin un stat duradero, ma nos ta buskando e stat ku tin ku bin.
15 Dor di djE anto, laga nos ofresé kontinuamente un sakrifisio di alabansa na Dios, esta, e fruta di lepnan ku ta duna gradisimentu na Su nòmber.
16 I no laga di hasi bon i di kompartí ku otro; pasobra sorto di sakrifisionan asina ta agradá Dios.
17 Obedesé boso lidernan i someté boso mes na nan; pasobra nan ta tene warda riba boso
18 Hasi orashon pa nos, pasobra nos ta sigur ku nos tin un bon konsenshi, ku deseo pa komportá nos mes den tur kos na un manera onorabel.
19 I mi ta roga boso mas ainda pa hasi esaki, pa mi por wòrdu debolbí na boso mas lihé.
20 Awor ku e Dios di pas, Kende a lanta for di e mortonan e gran Wardadó di e karnénan dor di e sanger di e aliansa etèrno, esta, Jesus nos Señor,
21 ekipá boso pa hasi Su boluntat den tur kos bon, obrando den nos loke ta agradabel den Su bista, dor di Jesu Cristo, na Kende sea e gloria pa semper i semper. Amèn.
22 Ma mi ta roga boso, rumannan, soportá e palabra di eksortashon aki, pasobra mi a skirbi boso en breve.
23 Tuma nota ku nos ruman Timoteo a wòrdu librá di prizon, ku kende, si e bin pronto, lo mi bishitá boso.
24 Saludá tur boso lidernan i tur e santunan. Esnan di Italia ta saludá boso.
25 Grasia sea ku boso tur. Amèn.


text:
Karta Habrí no. 4 na nos Huesnan
ENTRE DOS STUL bo ta sinta riba suela! Di kon Korte Supremo ta skohe pa sinta riba suela entre Parlamento y Gobièrnu ta inkomprendibel. E ta inkomprendibel, pero iresponsabel tambe. Nos ta rumbo pa un desaster mundial. E ta wòrdu kousá dor di polítika Machiavellista, den kua nos guia NO ta Hustisia, sino Plaka y Poder.
Huesnan ta sufisiente inteligente, eduká y eksperenshá pa por mira e kresiente tendensia fasista den nos komunidat. E ta forma un peliger mortal y ya a kondusí na un guera pa kòntròlá Armanan di Destrukshon Masal ku no tabat’ei mes! Pues a hiba e guera na Irak basá riba un mentira! Su resultado tabata miles y miles di morto- y refugiadonan.
Mientrastantu ya ta hibando otro guera. Loke ISIS ta hasi ta teribel, ounke nan meta ta kla. Nan kier instigá un guera mundial. Y poko poko nan ta logrando. Di otro banda, pa NATO no por tin mihó aliado ku ISIS pa stimulá su programa fasista. NATO mester di ISIS pa hustifiká e proseso lento di destrukshon di demokrasia na kas.
Y DEN TUR ESAKI BOSO, nos huesnan, ta sinta riba suela. Miéntras ku boso tin poder estatal y informashon. Ta p’esei boso no por keda sinta trankil y sigui hasi nada. Ta boso obligashon pa buska un direkshon nobo, pa determiná unda nos tin ku bai y di kon. Boso sa ku opreshon di miyones di hende, ku no sa si nan lo por kome mañan, ta e base ku ta duna ISIS su forsa.
Ta p’esei re-distribushon di rikesa (mihó dicho: re-distribushon di propiedat den Kapital Produktivo) no ta un opshon. E ta nesesario. Pero soshalismo no ta e solushon. Y kapitalismo tampoko, manera a ser probá klaramente. Ambos ta kriminal. Ta p’esei nos ta bisa huesnan: no sigui rechasá kasonan den kua hende ta pidi boso pa trese igualdat y pa korigí diskriminashon.
BÈK NA AÑA 2013. A pidi Korte tres biaha pa ordená gobièrnu pa trata imigrantenan igual ku hendenan lokal. Meta di e kaso tabata pa detenidonan imigrante haña derecho igual ku hendenan lokal riba redukshon di kastigu. Tres biaha boso a rechasá e petishon aki. Tres biaha boso a keda sinta riba suela.
Pa BES por sali eksitoso, derechonan soshal y ekonómiko igual no ta un opshon. E ta nesesario. Dos biaha a pidi boso pa ordená esei. Dos biaha boso a rechasá e petishon. Sirkunstansia ta pone ku awor nos ta pidi’é un biaha mas. Ta di spera ku e biaha aki boso lo lanta for di suela y tuma asiento riba un stul igual ku e otro dos, pero ku un lomba èkstra haltu. Esei realmente ta e stul adekuado pa boso, pero ku boso tin miedu pa sinta riba dje.
KORTE SUPREMO tambe tin miedu di e stul ei. Te aña 2010 kualkier organisashon soshal, sindikal of religioso tabatin e derecho di hiba un Kaso Sivil pa kuestioná legitimidat di kualkier lei dilanti Korte. Pero na 2010 Korte Supremo a para esaki. Hasiendo esaki Korte Supremo no solamente a skohe pa bai sinta riba suela, pero a doblegá y sera su wowo. Mientrastantu e siudadano a pèrdè otro derecho atrobe.
Si kualkier lesadó ta pidi su mes for di unda tur e Kartanan Habrí aki ta bini, nos ta kontestá ku ta 30 aña di eksperensia ku Korte. Huesnan a pèrdè e Kaminda di ántes. Y nan no a haña e Kaminda Nobo ainda. Pero pa hañ’é nan mester buska y tin kurashi. Degradá nan mes, manera Korte Supremo a hasi na aña 2010, lo no solushoná nada. Huesnan por sa y komprondé ku polítika kapitalista y Machiavellista lo trese guera so.
Grondwet NO ta prohibí huesnan pa tuma asiento riba un stul igual entre Parlamento y Gobièrnu. Y pasobra e stul ei ta pará nèt mei mei di e otro dos, Korte tin un bentaha. Mester usa e bentaha aki na un forma prudente y kouteloso. Ta un responsabilidat grave, pero Korte mester kuminsá komprondé su ròl nobo. Si nò, demokrasia lo wòrdu destruí kompletamente sigur. Sin embargo, si Korte ta asumí su responsabilidat, kresementu gradual y pasífiko den direkshon di Sivilisashon ainda ta posibel.
Bonaire, 22 di ougùstùs 2015
Michiel Bijkerk, abogado


text:
Servisio pa Atministrashon i Maneho di Tereno Públiko (Domeinbeheer) ta forma parti di Ministerio di Tráfiko, Transporte i Planifikashon Urbano.
Domeinbeheer ta e instansia di Gobièrnu di Kòrsou ku ta responsabel pa e siguiente tareanan klave en konekshon ku tereno, playa, awa, edifisio i otro propiedat inmóbil di Gobièrnu:
- Desaroyo di maneho i instrumento pa atministrashon i maneho
- Atkisishon di derechi
- Maneho finansiero-atministrativo
- Desaroyo i hasi ekplotashon posibel
- Planeamentu tékniko di infrastruktura di plan di parselashon i guia tékniko pa hasi kavel/ tereno di Gobièrnu kla pa konstrukshon i bibienda
- Pone propiedat di Gobièrnu disponibel pa konstrukshon òf kultivo pa medio di hür, èrfpagt, maneho òf benta
- Registro di propiedat di Gobièrnu
- Maneho i mantenshon di edifisionan di Gobièrnu
- Inspekshon den kuadro di mantenshon di lei, i tambe supervishon i kòntròl di uso korekto di propiedat inmóbil, konforme obligashonnan preskribí den kòntrakt
Domeinbeheer ta responsabel pues pa pone tereno di Gobièrnu disponibel pa suidadanonan òf kompanianan por usa pa traha kas i pa metanan komersial i industrial, turístiko i agrario. Na nòmber di Gobièrnu di Kòrsou, Domeinbeheer, ta kobra usadónan di tereno di Gobièrnu èrfpagt òf hür.
Ademas, Domeinbeheer ta kontrolá tambe si tin okupashon ilegal di terenonan di Gobièrnu, i ta aktua kontra di esaki.
Ku otro palabra, Domeinbeheer su tarea ta pa sòru pa tereno pa un i tur. E manera sinembargo ku Domeinbeheer i kada siudadano ta anda ku e terenonan aki, semper bai mester ta na òrdu si!


text:
WILLEMSTAD,—-Fin di sèptèmber farándula di Kòrsou, ta bai sera konosí ku un agrupashon musikal nobo. Ta trata aki di un formashon musikal di 6 músiko ku ta kla pa bai brinda Kòrsou bon músika moderno varia pero pa e kultura.
Nòmber di e banda nobo ta TRNDZ, i den e formashon musikal tin komo kantante Michelangelo Martina ku ta eks kantante di agrupashon musikal Y.M.G. Algun siman tras di lomba den un entrevista ku Michelangelo, el a bisa nos ku e momentu a yega pa otro reto den su karera musikal.
‘E Mulina’, djaluna tras di lomba a haña informashon ku den e diskotèk Chocolate Night Club Curaçao, ku ta situá riba Winston Churchillweg. Tin un banda nobo ta ensayá, mes ora nos a move na e sitio en kuestion, i en bèrdat nos dal den e bèrdat.
Loke ku nos por bisa ta ku e banda nobo ta zona bon, nos a para tende algun piesa i mester bisa ku nan ta hopi varia i moderno. Na e sitio mes nos a haña konfirmashon ku fin di sèptèmber e banda ta debutá den nos farándula, tambe nos a tuma nota ku e kantante Michelangelo Martina tabatin un smail grandi riba su kara.


text:
Mensahenan bruha, argumentonan cu no ta cuadra cu otro y un vision politico cu ta liña recta contra di otro, ta e impresion cu e Bijeenkomst di diahuebs ultimo a laga, caminda Prome Minister Wever Croes a bin duna informacion na Parlamento riba CITGO.
Parlamentario pa fraccion di AVP, sra Mervin Wyatt-Ras a mustra cu a spera un mensahe cu mas contenido, cu mas determinacion di e lider di gobierno relaciona cu e decision di CITGO pa slow down e proyecto aki.
“En realidad a spera di haya mas claridad di Prome Minister riba e esfuersonan cu su gobierno ta haciendo pa atende cu e desaroyonan cu a surgi den ultimo simannan y sinembargo despues di tanto pregunta haci dor di Parlamentarionan, en realidad gobierno no tabatin mucho di informa Parlamento riba kico specifico gobierno ta haciendo na e momentonan aki. Wyatt-Ras a haya alabes straño cu niun representante di CITGO tabata presente. Esaki no ta muestra di transparencia.
A haya for di algun dia caba un declaracion di Minister di Labor, sr. Glenbert Croes, kende durante di un reunion cu sindicato, ta informa cu mester cuminsa pensa riba un Aruba sin refineria mientras cu su persona siendo den oposicion, a organisa un manifestacion na porta di refineria cu mester para tur intento pa desmantela e refineria ya cu e ta algo sumamente valioso pa economia y e forsa laboral pa nos pais.
Nos ta na altura tambe di Parlamentario Marisol Lopez-Tromp kende a vota contra di e refineria y a vocifera den prensa cu reapertura di e refineria solamente lo trece polucion y prostitucion, mientras cu su lider, Minister Oduber, a sostene e decision di Gabinete Mike Eman pa haya un operador nobo den CITGO y den parlamento a contesta Lopez Tromp cu su persona ta kere cu ta posibel e combinacion di desaroyo turistico y un refineria pa San Nicolas.
Durante di e reunion di diahuebs no a bin mucho informacion di kico gobierno ta haciendo den e situacion actual cu a presenta, sigur mirando cu centenares di trahado lo a wordo manda cas y kico ta e vision di Gabinete Wever-Croes pa futuro di e refineria.
Te na suspension di e reunion Parlamento no a ricibi mucho informacion di gobierno y solamente a haya un copia di un ‘quickscan’ cu no ta bisa mucho di e esfuerso di gobierno aki, mientras cu ta di spera cu pa diamars ora cu e reunion wordo reanuda, Prome Minister bin cu mas informacion concreto riba maneho cu su gobierno ta hibando pa e refineria.
Algo cu segun Wyatt-Ras ta hopi dificil pa gobierno duna ya cu ainda no tin ni sikiera un plan di maneho di su gobierno pa loke ta asuntonan general di nos pais y tampoco a logra na entrega un presupuesto pa 2018 na Parlamento manera cu constitucion ta prescribi,” Parlamentario Mervin Wyatt-Ras ta mustra.
Parlamentario Mervin Wyatt Ras: Gobierno ta sin rumbo den proceso di reapertura di refineria di San Nicolas
Mensahenan bruha, argumentonan cu no ta cuadra cu otro y un vision politico cu ta liña recta contra di otro, ta e impresion cu e Bijeenkomst di diahuebs ultimo a laga, caminda Prome Minister Wever Croes a bin duna informacion na Parlamento riba CITGO.


text:
Archive | October 2017
You are browsing the site archives by date.
Tamara Nivillac, artista invitá na Universidat di Mannheim, Alemania
Dia 4 di òktober ultimo, a tumá lugá un evenementu ofisial den ‘Arkadentheater’ na Universidat di Mannheim, Alemania. E anochi a keda organisá pa profesora Dr. Eva Eckkrammer, huntu ku studiantenan di Fakultat Lingwístiko ku a bishitá Kòrsou e aña akí. Invitado spesial di e anochi tabata e kantante kurasoleño Tamara Nivillac ku a duna un tremendo konsierto den su lenga materno Papiamentu.
Clifton End a lansa ‘MI PAIS’, pa dia di Kòrsou
Clifton End a lansa otro proyekto interesante titula ‘Mi Pais’, pa selebrá dia di Kòrsou. Clifton a ofrese e balada bunita na Kas di Kultura, kende a utiliza e esaki durante selebrashonnan di 10 di òktober. Riba e dia akí tambe a estrena e video clip ku ta ekspresá nos orguyo pa nos patria.


text:
Wednesday, February 2, 2011
Un Informacion
Ola, nos tin problema di post nos mensahe pa Pasco Grandi ariba nos blog. Cada bes mi ta purba do transferi e mensahe di mi document file na e Blog, mi ta haya e mensahe cu "Firefox had a problem and crashed!" Wel, lo mi mester busca yudansa pasobra mi no sa ta kico esey ke meen!! Ma nos ke laga boso tur sabi si Dios permiti nos lo bai Curacao un di e dianan aki pa Bicento bai haya bestraaling pa e malesa cu e tin ya for di prome cu nos a bin di Canada. E ta yama "Bacterial Lymphoma" - e tin problema pa cuminda pasa e slokdaarm net na e entrada pa e stoma. Ta hopi sera eynan y mi mester prepara tur su cuminda na sopi. Esey mi ta haci hopi contento, basta cu e ta haya alimento y poco poco wordo yuda. Nos ta sperando e yamada di AZV pa haya sa e dia y ora. Doctornan a bisa cu nan ta spera cu e papelnan lo bin cla pa dia 8 di Februari. Haci oracion pa nos. E ta un experiencia nobo pa nos, ma enspecial pa Bicento cu no tabata sa kico ke meen "bira malo" - ma awor el a expermenta hopi siman dificil mes, ma Su gracia tabata y ta basta.
Si aina mi por haya remedi pakico mi no por stort e mensahe - nos lo haci e.... sino te ora nos bolbe di Curacao cu poder di Dios. E ta grandi!! E ta misericordioso!!
Si aina mi por haya remedi pakico mi no por stort e mensahe - nos lo haci e.... sino te ora nos bolbe di Curacao cu poder di Dios. E ta grandi!! E ta misericordioso!!
Posted by Bicento & Betty Henriquez at 11:17 AM No comments: Links to this post
Subscribe to: Posts (Atom)


text:
News
Awe tabata un dia super grandi pa e hungado di weganan di Lotto, sr. Aldrick Lampe, cu a resulta e ganado di Lotto 5 y a pasa cobra su premio. Aldrick ta un fiel hungado di Lotto y semper ta purba su suerte cu un Lotto 5 Loco y a logra gana e jackpot.
“E ta un placer pa nos parti tanto premio asina. After all, esey ta henter nos plan, esta pa cambia bida di nos hungadonan”, asina Patrick Fortin, gerente di mercadeo di Lotto a duna di conoce. E ta referi na e tantisimo premionan cu e loteria di Aruba a parti e ultimo simannan aki, balora riba 1 miyon florin. “Esaki ta sirbi como un muestra di cuanto placa nos ta paga na premio pero tambe e ta bisa algo di e sosten cu Lotto ta conta cune den pueblo”, di acuerdo cu Fortin.
Wega di Number Korsou ta haci su entrada na Aruba oficialmente y ta awo obtenibel exclusivamente na tur kiosco di Lotto, e loteria di Aruba. Asina “Wega di Number Korsou” tambe ta contribui na deporte di nos isla y ta haci e portofolio di loterianan di Lotto Aruba mas grandi, brindando mas oportunidad di gana.
Lotto, e loteria di Aruba ta sigui ofrece comunidad weganan di Lotto y di catochi cu ta paga bon y di cual ganashi ta bay bek den deporte. E sorteo di Mini Mega, cu algun luna atras a haci un famia miyonario, awor atrobe ta creciendo den premio te cu a alcansa 800 mil florin pa diamars awo.
Despues di casi 30 aña di existencia, mirando e imagennan tipico cu ta identifica Lotto di Aruba, a yega momento pa e loteria haya un cara completamente nobo. Diahuebs ultimo durante e lansamento oficial di nan imagen nobo na Windows of Aruba, Lotto pa Deporte ta drenta den un etapa nobo, un etapa moderno y actualisa, unda ta enfoca mas riba e loteria.
E loteria di Aruba ta sigui cambia bida di su hungadonan
Tabata na luna di april ultimo cu e premio di "Mini Mega" di Lotto di Aruba a paga un solo hungado e bunita suma di Afl 1.600.000 y obviamente a cambia su bida pa semper. Sin embargo, e bentanan a sigui halto te cu apenas 2 luna despues ya e premio a alcansa e bunita suma di Afl. 600.000,00 pa diabierna awor.
Despues di a conoce e feliz ganado di e sorteo di Lotto siman pasa di Afl. 360.000,-, atrobe Lotto pa Deporte ta conoce un otro ganado den algun dia cu premio di Afl. 110.000,-. Reinita Mohamed ta un fiel hungado di e numbernan 25-26-27-33-35.
Si ningun hende tin 5 number bon, cu 4 number mes lo gan’e
“Awe ta e dia cu e premio aki ta bay”, asina Patrick Fortin, gerente di mercadeo di Fundacion Lotto pa Deporte a bisa ayera. Ta trata aki di e Lotto di Dia cu ta cuminsa cu un jackpot Afl. 50.000 pero cu a crece y awor a alcansa e bunita suma di Afl. 150.000.
E sorteo cu tin tur hende ariba un suspenso pa ken lo por bira e siguiente miyonario di Aruba a keda aden. Diabierna tabata un dia cu hopi hende a sali pa cumpra nan Minimega pa asina nan tambe ta den wega pa por bay cu premio grandi aki. Diabierna no tabata tin ningun ganado pa e prome premio, pero tabata tin 4 ganado pa di dos premio y 26 ganado pa di tres premio.
Wega di Number Korsou ta haci su entrada na Aruba oficialmente y ta awo obtenibel exclusivamente na tur kiosco di Lotto, e loteria di Aruba. Asina “Wega di Number Korsou” tambe ta contribui na deporte di nos isla y ta haci e portofolio di loterianan di Lotto Aruba mas grandi, brindando mas oportunidad di gana.
Cu e anuncio aki, Lotto y Wega di Number Korsou ta introduci tambe un tremendo promocion cu premionan espectacular manera cadeau-bon di Afl. 250 pa supermercado, cadeau-bon di Afl. 25 pa gasolin y entrada pa Cinema.
Cumpra solamente Afl. 5 of mas na Wega di Number Korsou na cualkier rebendedo di Lotto y automaticamente e cumprado ta participa pa gana un di e premionan aki "al instante". No tin mester di participa na un sorteo, pasobra e premionan ta sali hunto cu e ticket di number y unico cos cu e ganado mester haci ta pasa na oficina central di Lotto y aki e por cambia su ticket pa e premio.
Awo, cu Lotto como su rebendedo oficial, Wega di Number Korsou tambe ta duna bek na nos comunidad na beneficio di nos deportistanan y deporte en general.
Lotto, e loteria di Aruba cu su weganan popular Lotto 5, Lotto di Dia, Mini Mega, Zodiac, Big 4 y Catochi 4, awo tin mas opcion pa hunga y gana premio y regalo cu Wega di Number Korsou tambe. Fundacion Lotto pa Deporte ta existi desde 3 di december 1982 y desde siman pasa tin un imagen nobo, cla pa sigui crece y cambia bida di su ganadonan.
Lotto, E loteria di Aruba kier a anuncia cu awe Diabierna 17 di Februari pa e sorteo di Lotto di Dia ta bay tin ganador sigur. Bishita bo rebendedor preferi of cualkier rebendedor y cumpra bo numbernan cu bo ta hunga vast of pidi pa un loco. Si no tin ganador cu 5 numbernan, automaticamente e jackpot di 150 Mil ta bay pa e ganador cu tin e 4 numbernan bon.


text: Boneiro: Riba djabièrnè 24 di mart a drenta keho di kiebro den un akomodashon turístiko situá na Bulevar Gobernador Nicolaas Debrot. A bai ku entre otro sèn kèsh. E kiebro a tuma lugá riba djaweps 23 di mart entre 8 or di mainta i 12 or di mèrdia. Mas lat riba e mesun dia a drenta keho di destrukshon di un outo. Ta trata di un pikòp ku tabata stashoná na e lugá di stashoná patras di misa di Playa. Entre otro e dèshbòrt tabata destruí i tambe a plama tur kos den e outo. E destrukshon a tuma lugá entre1 or i 4 or di atardi. Riba djasabra 25 di mart a drenta keho di kiebro den un kas situá na kaminda Tras Montaña. A bai ku entre otro un televishon i un radio. E kiebro a tuma lugá entre djadumingu 19 di mart pa mas o ménos 4.30 or di atardi i djasabra 25 di mart pa mas o ménos 9 or di anochi. Riba djadumingu 26 di mart, alrededor di 00.30 or di mardugá, un aksidente a tuma lugá riba Hanchi Amboina. E shofùr di e outo su pianan tabata pega den e outo i e tabatin un herida basta grandi na su kabes. Ambulans a transport’é pa hospital pa tratamentu médiko. Kousa di e aksidente no ta konosí.


text:
E fin di siman aki lo tin especial pa cortenan di hende homber.
ORANJESTAD (AAN): E salon di beyeza renombra na Aruba pa su tremendo servicio y profesionalismo, Beauty Team, ta introduci diferente estilo nobo di corte pa hende homber. Un influencia militar y “80’s punk” sigur ta hunga un importante rol den locual ta trata corte di cabey pa hende homber. Un estilo di corte mas defini cu e toque a-symetrico a worde mira ariba hopi di e pasarelanan di moda na mundo. Fuera di esaki e “look” ta uno fascil pa mantene cu un poco wax of gel.
Estilonan cu ta representa e “look” di James Dean, actor di Hollywood di epoca ‘50 tambe tin un remarcable presencia den locual ta “in” pa cortenan di cabey masculino.
E techniconan di beyeza di Beauty Team ta completamente equipa pa ofrece un servicio sin igual cu e ultimo tendencianan di corte pa e hende homber cu kier luci bon. Logicamente Beauty Team ta ofrece e cortenan clasico tambe pa e caballero cu tin un gusto mas conservativo.
Den e epoca di awor e ta sumamente normal pa un hende homber tiña cabey y asta haci diferente tratadonan pa duna e cabey nutricion y cuido. Beauty Team, ciendo un lider den mundo di beyeza na Aruba, ta ofrece e mihor servicionan pa hende homber luci den tremendo forma. Tinte pa tapa cabey blanco y/of shinishi, tratamento nutritivo, mini scalp massage, y hopi servicionan mas dedica especialmente na e ser masculino.
WEEK-END AKI: Pa e fin di siman aki Beauty Team ta ofrece un especial di laba y corte pa hende homber na solamente 25 Florin pa asina sera conoci cu e servicionan di e salon. Esaki ta inclui un tratamiento nutritivo y un mini scalp massage.


text:
Orashon djabièrnè 1 di yüni 2018
‘Fin di tur kos ta serka! P’esei boso mester ta prudente i alerta pa boso por dediká boso na orashon. Prinsipalmente, stima otro sinseramente, pasobra amor ta tapa un multitut di piká. Demostrá otro hospitalidat, sin keha! Komo bon manehadó di e diferente donnan di Dios, nos kada un mester sirbi e otronan ku e don spesial ku Dios a duna nos. Si un hende a risibí e don di prediká, mester por tende Dios mes papia pa medio di dje. Si un hende a risibí e don di sirbi den iglesia, e mester sirbi ku e forsa ku Dios ta dun’é. Asina Dios ta haña gloria den tur kos pa medio di Hesu-Kristu. Na Dios ta pertenesé gloria i poder pa semper! Amèn. Rumannan stimá, no keda sorprendí ku boso ta pasa den kandela di prueba duru, i hasi komo si fuera ta algu apnormal. Sino sea kontentu ku boso por tuma parti na sufrimentu di Kristu. Ya boso lo ta yen di goso dia ku Kristu bini bèk den su gloria. ‘ 1 Pedro 4:7-13